title: Vapaudenpatsas (Tampere)

text: Alkuperäisessä luonnoksessa kolmimetrinen patsas seisoi viiden metrin korkuisella jalustalla, mutta lopulta monumentista tuli lähes kolme metriä korkeampi. Oy Granit Ab:n toimittama jalusta valmistettiin Hangosta louhitusta graniitista, josta on myös tehty muun muassa Helsingin Senaatintorilla sijaitsevan "" jalusta.


title: Vapaudenpatsas (Tampere)

text: Patsaan sijoituspaikka ei liity mitenkään Tampereen valtauksen tapahtumiin, eikä se myöskään sisällä mitään tekstiä, joka kertoisi muistomerkin tarkoituksesta. Tämän vuoksi erityisesti nuoremman polven kaupunkilaiset eivät usein ole tietoisia patsaan merkityksestä ja sen sisältämästä symboliikasta.


title: Vapaudenpatsas (Tampere)

text: Ehdotus Tampereen valtauksen muistomerkistä tehtiin heinä–elokuun vaihteessa 1918, jolloin se asiantuntijana käytetyn kuvanveistäjä Emil Wikströmin esityksen perusteella päätettiin alustavasti pystyttää keskelle Hämeenkatua Keskustorin kohdalle. Kokonaan porvaristosta koostunut Tampereen kaupunginvaltuusto teki päätöksen muistomerkistä noin neljä kuukautta Tampereen taistelun jälkeen. Taistelu oli sisällissodan suurin ja verisin taistelu, joka päättyi kaupungin punaisten puolustajien antautumiseen 6. huhtikuuta 1918. Se vaati noin 800 valkoisen ja 2 000 punaisen hengen. Punaisten kuolleista yli puolet oli antautumisen jälkeen teloitettuja vankeja. Elokuun lopulla kaupunginvaltuusto perusti muistomerkkilautakunnan, johon valittiin insinöörit Magnus Lavonius ja E. H. Liljeroos, arkkitehti Birger Federley sekä Suomen Kuvanveistäjäliiton edustajina Viktor Malmberg ja John Munsterhjelm. Lokakuun lopussa julistettuun muistomerkkikilpailuun tuli määräaikaan mennessä kaikkiaan 25 ehdotusta. Palkintolautakuntaan kuuluivat muistomerkkilautakunnan jäsenten lisäksi arkkitehdit Gunnar Taucher ja Valter Jung.


title: Vapaudenpatsas (Tampere)

text: Muistomerkkikilpailun tulokset julkistettiin huhtikuussa 1919. Ensimmäinen palkinto jaettiin Viktor Janssonin ja Väinö Palmqvistin ehdotuksen "Victor" sekä Into Saxelinin ja Bruno Tuukkasen ratsuryhmää esittävän ehdotuksen "Isku" kesken. Toisen palkinnon sai Emil Wikströmin luonnos "Rauha maassa" ja kolmannen Janssonin sekä Palmqvistin ratsastajapatsas "Det unga Finland". Ensimmäisen palkinnon jakaneiden ehdotusten kesken järjestettiin vielä uusi kilpailu, jonka jälkeen päätettiin toteuttaa Janssonin ja Palmqvistin ehdotus. Samaan aikaan vapaudenpatsaan kanssa julistettiin myös kilpailu Kalevankankaan hautausmaalle pystytettävästä valkoisten hautamuistomerkistä. Se ei kuitenkaan innostanut taiteilijoita, vaan ehdotuksia tuli ainoastaan kuusi, eikä parhaaksi katsottua Gunnar Finnen työtä toteutettu. Vuotta myöhemmin järjestetyn uuden kilpailun voittajaksi valittiin Evert Porilan ehdotus "Viesti". Molempien veistosten totettaminen maksoi kaupungille yhteensä 512 000 markkaa.


title: Vapaudenpatsas (Tampere)

text: Veistoksesta järjestettyyn muistomerkkikilpailuun osallistui myös muun muassa kuvanveistäjä Wäinö Aaltonen, joka käytti ehdotuksensa pohjana painija Robert Oksasta aikaisemmin tekemäänsä veistosta. Hänen luonnoksessaan oli voittaneesta ehdotuksesta täysin poikkeava nöyrästi polvistunut sotilas, joka toteutettiin lopulta valkoisten hautamuistomerkiksi Sääminkiin. Koska Oksa oli taistellut sodassa punaisten puolella, hänen päänsä vaihdettiin runoilija Aaro Hellaakosken päähän.


title: Vapaudenpatsas (Tampere)

text: Vapaudenpatsas paljastettiin Tampereella pidettyjen suojeluskuntajuhlien yhteydessä sunnuntaina 3. huhtikuuta 1921. Päivämäärä oli sama, jolloin valkoiset aloittivat hyökkäyksensä Tampereen keskustaan 1918. Juhlallisuudet alkoivat puoliltapäivin Kauppatorilla, jonne olivat kokoontuneet Tampereen, Messukylän, Pirkkalan ja Ylojärven suojeluskunnat sekä osa Kajaanin sissipataljoonaa ja jääkäritykistöä. Joukot marssivat aluksi Kalevankankaan hautausmaalle, jossa paljastettiin Evert Porilan suunnittelema valkoisten hautamuistomerkki. Puheiden ja seppeleenlaskujen ohella tilaisuudessa kuultiin sotilaspastori Mäkelän saarna sekä Kajaanin sissipataljoonan soittokunnan esittämiä virsiä. Ohjelma päättyi tykkien kunnialaukausiin, jonka jälkeen Tampereen suojeluskunta laski vielä seppeleen Ruotsalaisen prikaatin muistomerkille.


title: Vapaudenpatsas (Tampere)

text: Seuraavaksi joukot marssivat kaupungin halki silloiselle Esplanadille, jossa vapaudenpatsaan paljastustilaisuus alkoi kello 14. Insinööri E. H. Liljeroos luovutti patsaan muistomerkkitoimikunnan puolesta Tampereen kaupungin edustajana toimineelle valtuuston varapuheenjohtajalle pankinjohtaja Isak Julinille. Tämän jälkeen kuultiin jääkärimajuri Hilding Hedengrenin suojeluskuntalaisille osoittama puhe ja soittokunnan esittämä "Maamme-laulu", jonka jälkeen Hedengren vastaanotti tilaisuuteen osallistuineiden joukkojen ohimarssin Läntisenkadun (nyk. Näsilinnankatu) ja Hämeenkadun risteyksessä.


title: Vapaudenpatsas (Tampere)

text: Paljastustilaisuutta seurasi porvarillisten kaupunginvaltuutettujen tarjoama päivällinen Kauppaseuran talossa Laukontorilla. Kutsuttuina olivat patsaan suunnitelleet Viktor Jansson ja Wäinö Palmqvist, kuvanveistäjäliiton edustaja John Munsterhjelm sekä Tampereen valtauksen muistomitalin suunnitellut Emil Vikström, Evert Porila sen sijaan ei ollut päässyt paikalle. Puheita pitivät muun muassa ministeri Magnus Lavonius, arkkitehti Birger Federley, rehtorit Kaarlo Tiililä, K. V. Kaukovalta ja Toini Voipio sekä insinööri Sulo Heiniö. Päivä huipentui Pohjois-Hämeen suojeluskuntapiirin Lotta Svärd -yhdistyksen raatihuoneella järjestämään juhlailtamaan. Kahdeksalta illalla alkaneessa tilaisuudessa kuultiin muun muassa Oiva Talvitien musiikkiesityksiä ja näyttelijä Bertha Lindbergin runonlausuntaa.


title: Vapaudenpatsas (Tampere)

text: Vuosina 1920–1923 patsaan pystyttämisestä käytiin värikäs kiista, johon vasemmistoenemmistöisen kaupunginvaltuuston, Tampereen porvarillisten virkamiesten sekä muistomerkkilautakunnan lisäksi kytkeytyivät myös suojeluskunnat, paikalliset pankit, oikeuslaitos sekä Hämeen läänin maaherra. Patsaasta käytyä kiistaa voidaankin pitää taisteluna sisällissodan muistamisen rajoista. Tilanne oli Tampereella erityisen arka, koska kyseessä oli Suomen merkittävin teollisuuskaupunki, joka tunnettiin Suomen työväenliikkeen aatteellisena pääkaupunkina jo vuoden 1905 suurlakon tapahtumista lähtien. Sisällissodan aikana Tampere oli punaisten sodankäynnin keskus, jonka kukistuminen vaati kaatuneina ja teloitettuina noin 2 000 punaisen hengen. Lisäksi kaupungissa toimineella Kalevankankaan vankileirillä kuoli yli 1 300 punaista. Tampereen Vapaudenpatsaan puolustajat väittivät julkisuudessa, että sen aiheena oli Suomen vapautuminen Venäjän vallasta eikä valkoisten voitto punaisista. Paljastustilaisuudessa puhunut muistomerkkitoimikunnan edustaja Birger Federley kutsui hahmoa miekkaa kantavaksi voittajaksi, joka ”riemuiten tervehtää maatansa”. Kaupungin valmisteluvaliokunnassa vähemmistönä olleiden porvarien mielestä patsasta ei pystytetty kenenkään ärsyttämiseksi.


title: Vapaudenpatsas (Tampere)

text: Päätöksen muistomerkistä teki viimeinen varallisuuden perusteella valittu vanhan kunnallislain mukainen kaupunginvaltuusto, johon ei kuulunut yhtään työväestön edustajaa. Vuoden 1920 kunnallisvaaleissa sosialidemokraatit saivat enemmistön valtuustoon, joka taloudellisiin syihin vedoten päätti syyskuussa 1920 luopua patsashankkeesta äänin 20–13. Tämän jälkeen porvarilliset valtuutetut tekivät valituksen Hämeen läänin maaherralle Albert von Hellensille, joka piti kaupunginvaltuuston päätöksen voimassa. Muistomerkkitoimikunta jatkoi tästä huolimatta hanketta, ja vaikka valtuusto kieltäytyi vastaanottamasta patsasta, se pystytettiin silloin "Esplanadina" tunnettuun Hämeenpuistoon huhtikuussa 1921. Oikeisto onnistui hidastamaan valtuuston päätöksen toimeenpanoa valittamalla siitä eri oikeusasteisiin. Korkein hallinto-oikeus (KHO) ratkaisi lopulta asian valtuuston hyväksi, mutta päätös sai lainvoiman vasta syyskuussa 1921, jolloin muistomerkki oli jo paljastettu.


title: Vapaudenpatsas (Tampere)

text: Huhtikuussa 1922 kaupunginvaltuusto päätti äänin 22–12, että muistomerkki tulee purkaa. Sosialidemokraatit pitivät sodan voittaneen osapuolen muistomerkkiä kaupungin ”valtavan asukasenemmistön” yhteiskunnallisia näkemyksiä vastaan tähdättynä ja ulkoasultaan ”kansalaisrauhaa uhkaavana”. Lisäksi valtuuston varapuheenjohtajaa Isak Julinia syytettiin virkavirheestä, koska tämä oli valtuuston päätöksestä huolimatta antanut maksumääräyksen patsaan pystyttämistä varten sekä ottanut muistomerkin kaupungin haltuun. Valtuuston päätöksen johdosta tamperelaiset pankit irtisanoivat patsashankkeeseen myöntämät lainansa, mutta porvarien kehotuksesta niitä alettiin jälleen uusia kesän aikana. Toimenpiteiden johdosta valtuusto sai eri puolilta maata suojeluskuntien lähettämiä sähkeitä ja kirjeitä, joissa patsasta puolustettiin kiivaasti ja uhkailtiin jopa väkivallalla.


title: Vapaudenpatsas (Tampere)

text: Keski-Pohjanmaan suojeluskuntalaiset kokoontuivat huhtikuun lopussa Kokkolaan, josta he lähettivät sähkösanomat kaupunginvaltuustolle ja Tampereen suojeluskunnalle. Valtuustolle lähetetyssä sähkeessä esitettiin jyrkkä vastalause, jossa Keski-Pohjanmaan suomalaiset ja ruotsalaiset kertoivat ”kerran vapauttaneensa Tampereen verellään”, minkä vuoksi patsaan poistaminen ei ole kaupunginvaltuuston päätettävissä. Tampereen suojeluskunnan saamassa sähkeessä pohjalaiset ilmoittivat olevansa valmiita estämään kaatuneiden toveriensa häpäisyn aseellisesti. Oikeistolainen "Aamulehti" kutsui vasemmistoenemmistöisen valtuuston toimia ”törkeäksi itsenäisyyden loukkaukseksi” ja julkaisi sivuillaan osan sen saamista viesteistä. Myöhemmin keväällä kaupungin maistraatti ilmoitti, ettei se ryhdy mihinkään toimiin Julinia vastaan, eikä myöskään rahatoimikamari poistanut patsasta.


title: Vapaudenpatsas (Tampere)

text: Toukokuun lopussa 40 kaupunkilaista valitti valtuuston päätöksestä maaherra Hellensille, joka nyt muutti mielensä ja hyväksyi valituksen lokakuussa. Hänen mukaansa muistomerkin poistaminen antaisi väärän kuvan ”koko Suomen kansan suhteesta itsenäisyyden saavuttamiseen”. Seuraavaksi kaupunginvaltuusto teki vielä marraskuun alussa valituksen KHO:lle, joka kuitenkin vahvisti maaherran päätöksen muinaismuistoasetukseen vedoten syyskuussa 1923, ja näin "Vapaudenpatsas" jäi lopullisesti paikoilleen. Kiistan poliittista luonnetta ilmensi, että KHO kumosi Tampereen kaupunginvaltuuston päätöksen punaisten hautamuistomerkin rahoituksesta, koska sitä ei voitu pitää ”yhteisenä menona”.


title: Vapaudenpatsas (Tampere)

text: Muistomerkin ympäristöä remontoitiin vuonna 1997, jolloin Pirkankadun ja Kauppakadun välinen yhteys katkaistiin. Samalla veistosta ympäröivä aukio laajeni, ja sen pohjoispäähän sijoitettiin veden päällä pyörivä graniittipalloveistos. Vuonna 2017 aloitetun Tampereen raitiotien rakentamisen vuoksi muistomerkkiä tullaan todennäköisesti siirtämään 20 metriä pohjoisemmaksi, jolloin sen uudeksi sijaintipaikaksi Hämeenpuistossa tulee Pirkankadun ja Kauppakadun risteys. Samassa yhteydessä veistosta on myös tarkoitus korjata. Raitiotien valmistumisen myötä "Vapauden aukio" pienenee ja sen pohjoispäässä oleva graniittipallo siirretään pois muistomerkin tieltä.


title: Vapaudenpatsas (Tampere)

text: Tutkija Aapo Roseliuksen mukaan "Vapaudenpatsasta" voidaan pitää osana sisällissodan voittaneen osapuolen synnyttämän vapaussota-myytin luomista, joka myöhemmin tuli päätökseensä Tampereelle pystytetyn "Mannerheimin patsaan" myötä. Veistoksen muotokieli ja symboliikka ovat hänen mukaansa poikkeuksellisen aggressiivisia. Historiantutkija Marko Tikan mukaan Tampereella vierailleet italialaiset taidehistorijoisijat olivat jopa erehtyneet luulemaan sitä aidoksi fasistiseksi muistomerkiksi. Historiantutkija Jussi Jalonen polestaan on luonnehtinut Tampereen muistomerkkiä Tallinnan kohuttuun "Pronssisoturiin" verrattavana valloittajien monumenttina, johon sisältyy selkeä voimannäytön elementti.


title: Vapaudenpatsas (Tampere)

text: Vasemmiston keskuudessa muistomerkki on aiheuttanut närkästystä myös 1920-luvun patsaskiistan jälkeen aina nykypäiviin saakka. Kritiikkiä on alusta asti herättänyt erityisesti se, että patsas osoittaa miekallaan Hämeenpuiston toisessa päässä sijaitsevaa työväentaloa, minkä on katsottu olleen tarkoituksellista. Lisäksi hahmon on tulkittu kääntäneen katseensa ja heristävän nyrkkiään uhmakkaasti kohti Pispalan työläiskaupunginosaa. Jännitteistä kertoo myös patsaasta toisinaan käytetty pilkkanimi "Rummin-Jussi", joka on valkoisten puolella toimineen pahamaineisen teloittajan Johannes Fromin lempinimi. Nimitys on vanhaa perua, sillä se esiintyi vasemmistolehdistössä jo patsaskiistan aikana 1920-luvun alussa.


title: Vapaudenpatsas (Tampere)

text: Syksyllä 2017 nousi muistomerkin siirtämisestä uutisoinnin yhteydessä jälleen keskustelu veistoksen sisältämästä symboliikasta. Työväenmuseo Werstaan museonjohtaja Kalle Kallio ehdotti, että patsaan rintamasuunta pitäisi symbolisena eleenä kääntää työväentalon sijasta Kauppakadulle kohti Keskustoria. Tampereen taidemuseon kokoelmapäällikkön Tapio Suomisen mukaan se ei kuitenkaan tule kyseeseen, koska taiteilijan alkuperäiseen näkemykseen ei haluta kajota.


title: Vapaudenpatsas (Tampere)

text: Vapaudenpatsas on joutunut myös ilkivallan kohteeksi. Esimerkiksi anarkistit ovat töhrineet sen jalustan symbolinaan käyttämällään A-kirjaimella.


title: Keisarijalokotka

text: Keisarijalokotka eli afrikanapinakotka ("Stephanoaetus coronatus") on Afrikassa elävä suuri päiväpetolintu. Se on nykyään sukunsa ainoa laji. Toinen laji oli Madagaskarissa elänyt "Stephanoaetus mahery", joka kuoli sukupuuttoon noin 1000 vuotta sitten saarelle tulleiden ihmisten hävitettyä sen saaliseläimet, jättiläismakit.


title: Keisarijalokotka

text: Keisarijalokotkan ruumiinpituus on 80–90 senttiä ja siipiväli jopa 180 senttiä. Koiras painaa 2,7–4,1 kiloa ja naaras 3,1–4,7 kiloa. Se on yksi Afrikan suurimmista ja voimakkaimmista kotkista. Naaras on koirasta suurempi. Sen rinta on myös värikkäämpi kuin koiraan ja siipien alapinnassa on yksi musta juova vähemmän. Pään töyhtö on suurempi koirailla. Laji on värikäs, selkä, siivet ja pää ovat mustat tai tummanruskeat. Rinta on kerman tai punertavan värinen. Se on tummien poikkiraitojen viiruittama. Sillä on metsälinnulle tyypilliset lyhyet, pyöreät ja nopeasti käännettävät siivet. Siipien lentosulkien valkoisella pohjalla kulkee kolme mustaa juovaa. Jalat ovat suuret ja voimakkaat. Höyhenetön alue on väriltään keltainen. Muutoin ne ovat hyvin höyheniset ja viiruiset aina nilkkoihin asti. Silmät ovat keltaiset tai oranssit. Varpaat ovat lyhyet, mutta suurikynsiset. Pyrstö on pitkä ja leveä. Nuoret yksilöt ovat selkäpuolelta vaaleanruskeanharmaita ja höyhenten kärjet ovat valkoiset. Vatsapuoli ja pää ovat valkoiset. Pyrstö on harmaanruskea ja siinä on neljä tummaa juovaa. Silmät ovat harmaansiniset tai ruskehtavat. Nuorten keisarijalokotkien väritys muuttuu vähitellen tummemmaksi ja vahvemmaksi ja ne saavat aikuisen höyhenpuvun 5–6-vuotiaina.


title: Keisarijalokotka

text: Keisarijalokotkaa tavataan Saharan eteläpuolisessa Afrikassa melko laikuttaisesti. Lännessä muun muassa Senegalisa ja Liberiassa, idässä Sudanissa ja Etiopiassa ja etelässä Angolassa, Sambiassa, Zimbabwessa, Mosambikissa ja Etelä-Afrikassa. Levinneisyys kattaa 6 500 000 km². Keisarijalokotkien määräksi arvioidaan alle 10 000 yksilöä, mutta se voi olla suurempikin. Laji ei ole uhanalainen. Se on kuitenkin taantumassa metsien hävittämisen ja saaliseläinten liiallisen pyynnin takia. Keisarijalokotkaa on kokonsa maineensa takia vainottu, koska sitä pidetään pienikokoisten karjaeläinten verottajana.


title: Keisarijalokotka

text: Laji kuuluu Afrikan sopimukseen, joka kieltää keisarijalokotkan pyydystämisen ja tappamisen ilman painavaa syytä. Se kuuluu myös lajin kansainvälistä kauppaa rajoittavaan CITES-sopimukseen. Keisarijalokotka elää monilla suojelualueilla ja jotkin metsänhoitajat suojelevat linnun pesiä koska se rajoittaa nuoria puita vahingoittavien eläinten määrää. Ensimmäinen eläintarhassa syntynyt keisarijalokotkan poikanen kuoriutui San Diegon eläintarhassa Yhdysvalloissa vuonna 1996.


title: Keisarijalokotka

text: Keisarijalokotkan elinympäristöä ovat metsät ja tiheät metsiköt. Se elää sademetsissä, jokirantametsät ja vuoristometsät ainakin 3000 metrin korkeuteen asti. Se voi ilmestyä myös viljelmille ja pienille metsäsaarekkeille, sekä etsiä ruokaa myös kuivilta savanneilta ja uudismetsistä.


title: Keisarijalokotka

text: Keisarijalokotkat elävät perheryhminä, joihin kuuluu naaras, koiras ja niiden 1–2 poikasta jotka eivät vielä ole lähteneet omille teilleen. Ne ovat melko äänekkäitä. Koiraat päästävät näytöslentojen aikana läpitunkevaa ja kauas kuuluvaa "keeoowee-keeoowee-keeoowee"-huutoa. Naaraat puolestaan päästävät "khoi-khoi-khoi"-ääntä erityisesti pesältä. Siltä tulee myös kimeää "kwee-kwee-kwee"-ääntä koiraan tuodessa ruokaa pesälle. Tätä ääntä käyttävät myös poikaset.


title: Keisarijalokotka

text: Keisarijalokotka voi tappaa monta kertaa itseään suuremman saaliin ja laji onkin Afrikan kotkista voimakkain. Keisarijalokotkan ravinnosta 98 % on nisäkkäitä. Ne syövät erityisesti kädellisiä, mutta etenkin niiden puutteessa myös pieniä antilooppeja, jyrsijöitä, tamaaneja ja mangusteja. Ne syövät myös matelijoita kuten varaaneja ja käärmeitä, sekä lintuja kuten sarvinokkia, kyyhkyjä ja helmikanoja. Toisinaan kotkat käyttävät myös raatoja. Kibalen kansallispuistossa, Ugandassa tehdyssä tutkimuksessa huomattiin että tutkittujen keisarijalokotkien ravinnosta 84 % muodostui apinoista ja ne verottivat 2 % apinakannasta joka vuosi. Muita saaliseläimiä olivat sukeltaja-antiloopit, sekä yksittäiset hedelmälepakot, jyrsijät, sivettieläimet ja sarvinokat. Iturin sademetsässä Kongon demokraattisessa kädellisten osuus on 88 % prosenttia. Ne syöksyvät saaliin kimppuun yleensä pudottautumalla oksalta, mutta voivat myös napata saaliin lennosta jos saalis elää puussa tai sitten tappaa sen maassa. Isoimmat saaliit paloitellaan maassa ja lihanpalat kätketään puihin ja siitä riittää syötävää useiksi päiviksi. Keisarijalokotkapari voi saalistaa yhdessä ja jakaa saaliin keskenään. Koiras voi kiinnittää apinoiden huomion itseensä jolloin naaras pääsee yllättämään saaliinsa. Keisarijalokotkan iskiessä kohti apinaa se kääntää jalkansa ja alavartalonsa eteenpäin ja iskee sellaisella voimalla että saalis kuolee melkein heti. Jos apina ei kuitenkaan kuole iskun tuottamasta voimasta, keisarijalokotkan suuret kynnet aiheuttavat kuolettavat vammat eläimen sisäelimille.


title: Keisarijalokotka

text: Keisarijalokotkat pariutuvat eliniäkseen. Monien muiden petolintujen tapaan koiras esittää naaraille kosintalentoja, joissa se tekee syöksyjä ylös alas. Aina tämän tehtyään se alkaa lepatella siipiään ja kääntää päänsä taakse ja huutaa kovaa noin 30 sekuntia. Jos naaras liittyy mukaan ne voivat ottaa toisistaan kiinni kynsillään ja syöksyä kärrynpyörämäisesti alas päästäen irti vasta vähän ennen maahan syöksyä. Pesällä koiras kosiskelee juoksemalla siivet koholla naaraan ympärillä. Lisääntymiskausi vaihtelee alueittain, mutta yleensä se on heinä-lokakuussa, jolloin sateet ovat loppuneet. Pesä on yleensä suuren puun oksanhaarassa. Sen halkaisija voi olla 2,5 metriä ja syvyys 3 metriä. Se rakennetaan oksista ja muurataan vihreillä lehdillä. Pesä on tavallisesti 12–46 metrin korkeudessa maanpinnasta. Keisarijalokotkapari käyttää pesää useita vuosia kunnes uusi pari perii sen. Pesään lisätään uutta materiaalia joka vuosi.


title: Keisarijalokotka

text: Naaras munii 1–2 munaa joita haudotaan noin 50 päivää. Sekä koiras että naaras voivat hautoa ja toinen niistä hankkii puolisolleen ruokaa 3–5 päivän välein. Yleensä hautoja on naaras, mutta roolit voivat vaihtua. Jos poikasia kuoriutuu kaksi, vahvempi tappaa sisaruksensa pian kuoriutumisen jälkeen. Yleensä voittaja on ensiksi kuoriutunut. Se saa ensimmäiset 2 kuukautta isältään ruokaa pesälle ja molemmat vanhemmista puolustavat pesää raivokkaasti sitä lähestyviltä tunkeilijoilta. Poikanen saa ensimmäiset sulkansa untuvien tilalle noin 40 päivän iässä ja lajille tyypilliset töyhtösulat noin 2 kuukauden kuluttua. Höyhenpeite on kokonaan kehittynyt 76 päivän päästä kuoriutumisesta. Poikanen alkaa räpytellä siipiään 40–50 päivän ikäisenä vahvistaakseen lentolihaksiaan ja tekee ensilentonsa noin 4-kuukautisena. Pesästä lähdön jälkeenkin vie vähintään 2 kuukautta ennen kuin se saa ensimmäisen saaliinsa. Se on kuitenkin yleensä riippuvainen vanhemmistaan vielä pesästä lähtöä seuraavat 9–12 kuukautta, jolloin se saa ruokaa 3–5 päivän väliajoin ja harjoittelee saalistusta. Pitkän kasvatusajan takia keisarijalokotkapari pystyy pesimään yleensä vain joka toinen vuosi.


title: Sopulinkallioinen

text: Sopulinkallioinen ("Erigeron borealis") on monivuotinen asterikasveihin kuuluva arktisten alueiden ja vuoristojen kasvi. Sitä tavataan lähinnä Pohjois-Euroopassa. Suomessa laji on hyvin harvinainen ja rauhoitettu.


title: Sopulinkallioinen

text: Sopulinkallioinen kasvattaa 15–25 cm pitkän haarattoman, toisinaan kaarevan varren. Varsi on harmaakarvainen ja usein punaruskea. Kasvin ruusukelehdet ovat lusikkamaisia tai vastapuikeita. Varsilehdet ovat suippoja, joskus myös otakärkisiä. Mykeröitä on tavallisesti yksi, hyvin harvoin kaksi tai kolme. Mykeröt koostuvat kolmenlaisista kukista. Keskellä on torvikukkia, laidoilla kielikukkia ja näiden välissä yksi kiehkura välikukkia. Kukka on aluksi valkoinen mutta muuttuu pian sinipunaiseksi. Sopulinkallioinen kukkii heinä-elokuussa.


title: Sopulinkallioinen

text: Sopulinkallioinen risteytyy aiankin tunturikallioisen ("Erigeron uniflorus") kanssa.


title: Sopulinkallioinen

text: Sopulinkallioista tavataan Islannissa, arktisilla alueilla Fennoskandiassa ja Jäämeren tuntumassa Pohjois-Venäjällä. Fennoskandiassa laji on yleinen Norjassa. Ruotsissa ja Kuolan niemimaalla esiintymiä on jonkin verran. Suomessa sopulinkallioista tavataan ainoastaan Enontekiöllä Käsivarren suurtuntureilla. Laji löydettiin Suomesta ensi kerran vuonna 1867. Suomen kasvustot liittyvät Norjan esiintymiin.


title: Sopulinkallioinen

text: Suomessa sopulinkallioista tavataan tuntureiden metsänrajalla ja alapaljakalla korkeimmillaan 850 metrissä. Muulla, esimerkiksi Pohjois-Norjassa, laji kasvaa meren pinnan tasolla saakka ja Etelä-Norjassa aina 1 600 metriin asti. Kasvupaikat ovat avoimia ja jyrkkiä tunturiniittyjä, ketomaisia kankaita ja kalliokielekkeitä. Sopulinkallioista on tavattu myös tunturikoivikoista. Laji on kalkinsuosija. Suomessa lajia uhkaa lähinnä laiton keräily.


title: Sweet, Sweet Rock

text: Sweet, Sweet Rock on yhdysvaltalaisen death metal -yhtye We Came With Broken Teethin itsejulkaisema debyyttialbumi. Se julkaistiin vuonna 2005.


title: Wilson

text: Wilson viittaa muun muassa seuraaviin:


title: Pieces of You

text: Pieces of You on yhdysvaltalaisen laulaja-lauluntekijä Jewelin debyyttialbumi vuodelta 1995. Albumin tunnetuimpia kappaleita ovat "Foolish Games", "You Were Meant For Me" ja "Who Will Save Your Soul". Albumi on Jewelin kaupallisesti menestynein, ja yksi kaikkien aikojen menestyneimmistä debyyttialbumeista. Albumia on myyty USA:ssa 12 miljoonaa kappaletta.Bonusraidat


title: Matti Pohjola

text: Matti Pohjola -nimisiä henkilöitä ovat:


title: Meromorfinen funktio

text:
Meromorfinen funktio on kompleksimuuttujan funktio formula_1, joka on analyyttinen lukuun ottamatta erillisiä erikoispisteitä, jotka ovat funktion "napoja" eli pisteitä, joissa se saa arvon ääretön ja joiden ympäristössä funktiolla on potenssisarjakehitelmä, jossa on vain äärellinen määrä negatiiviseksponenttisia termejä. Meromorfisella funktiolla on näin ollen erikoispisteensä formula_2 ympäristössä kehitelmä
formula_3
missä formula_4 on positiivinen kokonaisluku.


title: Spirit (Jewelin albumi)

text: Spirit on yhdysvaltalaisen laulaja-lauluntekijä Jewelin albumi vuodelta 1998. Albumin tunnetuin kappale on singlenä julkaistu "Hands".


title: Spirit (Jewelin albumi)

text:
Bonus CD: Live in Madrid 1999
(bonus-levy australialaisessa painoksessa)


title: We’re Packing, Are You?

text: We’re Packing, Are You? on yhdysvaltalaisen death metal -yhtye We Came With Broken Teethin esikoisalbumi. Se julkaistiin vuonna 2006 Siege Of Amida Recordsin kautta.


title: Matti Pohjola (sellisti)

text: Matti Jaakko Pohjola (4. tammikuuta 1963 Espoo – 30. toukokuuta 2002 Espoo) oli suomalainen sellisti. Hän oli kuoronjohtaja Erkki Pohjolan poika. Hän soitti Avantissa. Hänen veljensä Seppo Pohjola on säveltänyt hänen muistolleen kappaleen "Hommage à Schubert", jonka Ylioppilaskunnan Laulajat on levyttänyt.


title: Amos (nimi)

text: Amos, suomessa myös Aamos, on alun perin heprealainen miehen etunimi. Nimen on tehnyt laajalti suosituksi Vanhan testamentin profeetta Aamos, Aamoksen kirjan kirjoittaja.


title: Amos (nimi)

text: Suomessa nimi Amos on vuoden 2017 maaliskuuhun mennessä annettu 748 ja Aamos 796 miespuoliselle henkilölle, joista selvä enemmistö on vuoden 2000 jälkeen syntyneitä. Vuodesta 2015 lähtien Amoksen nimipäivä on suomenruotsalaisen kalenterin mukaan 31. maaliskuuta. Ortodoksisessa kalenterissa Aamoksen nimipäivä on 15. kesäkuuta, joka on profeetta Aamoksen muistolle pyhitetty päivä.


title: Gecko Moria

text:
Gecko Moria () on yksi Kaapparilordeista ja Luffyn vihollinen One Piece -nimisessä manga- ja anime-sarjassa.
Moria on entinen merirosvo kapteeni, nykyään Kaapparilordi ja maailman suurimman laivan Thriller Barkin omistaja. Hänellä on myös tähän asti sarjassa toiseksi korkein kiinniottopalkkio: 320,000,000 berryä. Palkkion syytä ei vielä selvinnyt sarjassa.
Morian historiasta ei tiedetä paljoa, paitsi sen että hän hävisi taisteltuaan yhtä Yonkouta, Kaidouta vastaan Uudessa maailmassa ja
samalla hänen miehistönsä tuhottiin. Moria asustelee Thriller Barkissa, Florian Kolmiossa, hyvin pahalla merialueella, ja luo voimillaan suuren zombi-armeijan ja tullakseen Merirosvokuninkaaksi.


title: Gecko Moria

text: Morian rodusta ei tiedetä mitään, mutta hän on suurikokoinen mies (692 senttimetriä), jolla on valkoinen iho ja sarvet päässä muistuttaen paholaista ja gekkoa.


title: Gecko Moria

text: Moria vaikuttaa laiskalta taistelijalta, joka ei luule häviänsä ikinä. Ennen hänellä oli monia hyviä ystäviä ja luottamus tovereihinsa, kunnes miehistön menetettyään hänen persoonansa muuttui. Nyt hän on ilkeä kaikille, kohtelee muita kuin roskaa ja ajattelee vain itseään. Hänen mielestään todellinen piraatti ei pelkää mitään, ei edes kuolemaa.


title: Gecko Moria

text: Menetettyään toverinsa, tultuaan Kaapparilordiksi, Moria perusti Thriller Barkin jossa hän Hoghbackin, Absalomin ja Peronan avulla luo ja ylläpitää suurta zombi-armeijaa, kunnes paikalle tulee Olkihattupiraatit jotka hakevat toverinsa varjon takaisin ja päihittääkseen Morian.


title: Gecko Moria

text: Moria on syönnyt varjovarjomarjan, joka voi varastaa muiden varjoja, luoda niillä zombeja ja hallita omaansa.


title: Josselin Ouanna

text: Josselin Ouanna (s. 14. huhtikuuta 1986 Tours) on ranskalainen tennispelaaja. Parhaimmillaan hän on sijoittunut ATP-maailmanlistalla kaksinpelissä sijalle 88 ja nelinpelissä sijalle 220. Parhaana saavutuksenaan Grand Slam -turnauksissa hän selviytyi kolmannelle kierrokselle Ranskan avoimissa 2009.


title: Josselin Ouanna

text: Australian avoimien 2004 poikien kaksinpelissä Ouanna eteni finaaliin asti. Finaalin hän hävisi Gaël Monfilsille lukemin 6–0, 6–3. Samana vuonna hän siirtyi ammattilaiseksi.


title: Josselin Ouanna

text: Ensimmäisen kerran Grand Slam -turnauksen pääsarjaan Ouanna selviytyi karsintojen kautta Ranskan avoimissa 2008. Hän hävisi ensimmäisellä kierroksella Juan Martín del Potrolle lukemin 3–6, 2–6, 3–6. Lokakuussa 2008 hän eteni Lyonin ATP-turnauksen kolmannelle kierrokselle. Ensimmäisellä kierroksella hän voitti Ivan Ljubičićin, toisella kierroksella Nicolás Lapenttin, mutta hävisi kolmannella kierroksella Gilles Simonille.


title: Josselin Ouanna

text: Ranskan avoimissa 2009 villikortin saanut Ouanna eteni kolmannelle kierrokselle. Ensimmäisellä kierroksella hän voitti Marcel Granollersin. Toisella kierroksella hän voitti entisen maailmanlistan ykkösen ja turnauksen 20:nneksi sijoitetun Marat Safinin lukemin 7–6(2), 7–6(4), 4–6, 3–6, 10–8. Hän hävisi kolmannella kierroksella turnauksen 12:nneksi sijoitetulle Fernando Gonzálezille lukemin 5–7, 3–6, 5–7.


title: Josselin Ouanna

text: Yhdysvaltain avoimissa 2009 karsintojen kautta pääsarjaan selviytynyt Ouanna voitti ensimmäisellä kierroksella yhdysvaltalaisen Rajeev Ramin lukemin 7–6(4), 6–4, 3–6, 6–3. Toisella kierroksella hän hävisi turnauksen 11:nneksi sijoitetulle chileläiselle Fernando Gonzálezille lukemin 4–6, 7–6(5), 3–6, 4–6.


title: Endel Puusepp

text: Endel Puusepp, myös Endel Pusep () (1. toukokuuta 1909 – 18. kesäkuuta 1996) oli virolais-neuvostoliittolainen lentäjä. Puusepp osallistui yli 30 yöllä tapahtuneeseen pitkän matkan pommituslentoon natsi-Saksan kohteita vastaan. Hän vastasi Neuvostoliiton lähettiläiden lennättämisestä Moskovan ja Washington DCn välillä ja hänet palkittiin Neuvostoliiton sankari -kunnianimellä.


title: Blue Beetle

text: Blue Beetle on nimi kolmelle eri DC Comicsin kustantamalle sarjakuvasankarille. Se oli alun perin Fox Comicsin kustantama sarjakuvahahmo, jonka loi Charles Wojtkoski. Blue Beetle teki ensi esiintymisensä "Mystery Men Comics" -sarjakuvan ensimmäisessä numerossa vuonna 1939. Sittemmin alkuperäisenä Blue Beetlena toimineen Dan Garretin jälkeen hahmon roolia ovat kantaneet Ted Kord (1966) ja Jaime Reyes (2006).


title: Blue Beetle

text: Hahmo on käynyt historiansa aikana läpi useita kustantamoja. Nykyään hahmon oikeudet omistaa yksi Amerikan suurimmista sarjakuvakustantamoista, DC Comics. Hahmo toimi Vartijat-sarjakuvaromaanin Yöpöllön esikuvana.


title: Blue Beetle

text: Alun perin 1940-1950-luvuilla Dan Garret toimi poliisina, joka seikkaili nimellä Blue Beetle. Hän käytti erikoisvarusteita muun muassa luodin kestävää asua ja voimaa lisääviä vitamiineja taistellakseen rikollisia vastaan. Sittemmin vuonna 1964 hahmon synnyintarinaa muutettiin ja Dan Garret oli arkeologi, joka löysi taianomaisen egyptiläisen esineen, joka muistutti lehtisarvista. Tämän löydön avulla Garret taisteli rikollisia vastaan.


title: Blue Beetle

text: Sittemmin 1960-luvulla hahmon seikkailut lakkautettiin ja tilalle tuotiin Steve Ditkon luoma Ted Kord, joka jatkoi Blue Beetlen seikkailuja vuodesta 1966 alkaen. Kord oli alkuperäisen Blue Beetlen Dan Garretin oppilas, joka kantoi opettajansa kuoltua Blue Beetlen perintöä. Kord oli kekseliäs sankari, joka käytti hyväkseen useita vempaimia. Hän sai opettajaltaan myös salaperäisen lehtisarvisen, mutta ei kyennyt avaamaan mekaanista sotahaarniskaa, joka olisi antanut Kordille supervoimia. Myöhemmin hän liittyi Oikeuden Puolustajiin, jossa hän tapasi parhaan ystävänsä Booster Goldin. Sittemmin Ted Kordin Blue Beetle tapettiin "Countdown to Infinite Crisis" sarjakuvasarjassa vuonna 2005, jossa se joutui Maxwell Lordin vangitsemaksi. Maxvell pakotti Kordia liittymään organisaatioonsa, mutta kieltäydyttyään häntä ammuttiin päähän.


title: Blue Beetle

text: Vuonna 2006 Blue Beetlen toivat takaisin Keith Giffen, John Rogers ja Cully Hamner, jotka jatkoivat Jaime Reyesin hahmon seikkailuja. Reyes sai aikaisemmin kadonneeksi luullun lehtisarvisen mekaanisen haarniskan, kun lehtisarvinen oli löytänyt Reyesin omin päin Texasista.


title: Apple Display Connector

text: Apple Display Connector, eli ADC on liitintyyppi, joka sisältää DVI:n, USB:n ja virran monitorille. Liitin esiteltiin vuoden 2000 heinäkuussa uusissa Power Mac G4 ja G4 Cube malleissa. Liittimen käyttö näytöissä lopetettiin vuoden 2004 kesäkuussa ja viimeisin sitä tukenut tietokonemalli oli Power Mac G5. Apple Display Connector ei ole yhteensopiva normaalien DVI-liitäntöjen kanssa.


title: Apple Display Connector

text: Liitännän ongelmana on se, että se pystyy siirtämään vain 100W tehoa, mikä on liian vähän yli 19-tuumaisille kuvaputkinäytöille ja isoille nestekidenäytöille, joita käytetään esimerkiksi kotiteattereissa.


title: Myōjin-shō

text: Myōjin-shō () on noin 450 km Tokiosta etelään sijaitseva merenalainen tulivuori. Tulivuori on ollut aktiivinen vuodesta 1869 lähtien ja se on purkautunut useasti. Tulivuoren voimakkain purkaus aiheutti pienen saaren syntymisen ja tuhoutumisen.


title: Myōjin-shō

text: Tulivuoren nimi tulee samannimisestä kalastusaluksesta, joka oli paikalla kun tulivuori viimeksi purkautui vuonna 1952.


title: Myōjin-shō

text: Myōjin-shōn purkaus vuosina 1952–1953 oli yksi sen historian suurimmista. Purkauksen yhteydessä maanpinnalle kohosi useaan kertaan saari. Saari kuitenkin upposi syyskuussa 1953 tapahtuneessa purkauksessa. 24. syyskuuta 1953 merentutkimusalus "No. 5 Kaiyo-Maru" tuhoutui tulivuorenpurkauksessa. Tämän jälkeen kehitettiin miehittämätön tutkimusalus, jota voidaan ohjata radiolla ja käyttää vaarallisilla merialueilla.


title: Richard Harris – The Anthology

text: Richard Harris – The Anthology on Richard Harrisin kokoelma-albumi vuodelta 2008.


title: Asser

text: Asser on miehen etunimi. Nimi on peräisin "onnellista" tarkoittavasta heprean sanasta.. Raamatussa Asser oli yksi patriarkka Jaakobin pojista sekä hänestä polveutuneeksi kerrottu Israelin heimo.


title: Asser

text: Asserin nimipäivä on suomalaisessa kalenterissa 5. helmikuuta. Väestörekisterikeskuksen mukaan Asser-nimi on Suomessa vuoden 2009 loppuun mennessä annettu 3 913 miehelle ja alle viidelle naiselle.


Rymykorpi – The Complete Recordings 1986–1989 on suomalaisen Euthanasia-yhtyeen kokoelmalevy, joka julkaistiin 8. heinäkuuta 2009. Kokoelma sisältää yhtyeen koko levytetyn tuotannon, eli "Ölöriefot putkosessa, kemoryölöt kabinessa" -EP:n, "Ämpäri päässä pyöränkumia pumppaa" -MC:n sekä alkuperäisdemot. Yhteensä tuplakokoelma sisältää 54 kappaletta.


title: Rymykorpi – The Complete Recordings 1986–1989

text: Demo (Nurmikatu 10/86)


text: Ölöriefot putkosessa, kemoryölöt kabinessa -EP (1987)


text: Turpa umpeen, uskovainen -demo (1987)


text: Ämpäri päässä pyöränkumia pumppaa -MC (1988)


text: Hardcoren hajulukot -demo (1989)


title: Syvyyksien saalistajat

text: Syvyyksien saalistajat () on yhdysvaltalaisen kirjailija Clive Cusslerin kirjoittama seikkailuromaani. Kirja on Cusslerin kuudes Dirk Pitt -kirja, ja se julkaistiin vuonna 1982.


title: Syvyyksien saalistajat

text: Kirjan alussa Dirk Pitt löytää merestä omituisen keltaisen kapselin Havaijin saariryhmään kuuluvan Oahun rannalta. Käy ilmi, että kapseli sisältää tietoa kuusi kuukautta aiemmin kadonneesta laivasta. Kapselin tiedoista ilmenee, että alus on kadonnut jossain Havaijin lähellä, paikassa jota kutsutaan nimellä Havaijin hauta. Samalla alueella on kadonnut paljon laivoja 30 vuoden aikana. Pitt ryhtyy tutkimaan asiaa ja matkansa varrella hän tutustuu hurmaavaan nuoreen naiseen nimeltä Summer Moran.


title: Richard Jordan

text: Richard Anson Jordan (19. heinäkuuta 1937 – 30. elokuuta 1993) oli yhdysvaltalainen näyttelijä. Hänen tunnetuimpia elokuviaan ovat ainakin "Nostakaa Titanic!" ja "Gettysburg". Jordan kuoli aivokasvaimeen vuonna 1993 56-vuotiaana. Hän seurusteli viisi viimeistä elinvuottaan näyttelijä Marcia Crossin kanssa.


title: Taran monta elämää

text: Taran monta elämää () on yhdysvaltalainen komedia-draamasarja, joka alkoi Yhdysvalloissa Showtime-kanavalla 18. tammikuuta 2009 ja päättyi 20. kesäkuuta 2011. Sarjaa tehtiin kolme tuotantokautta, ja se tullaan näkemään Suomessa Subilla elokuusta 2011 alkaen. Toni Collette on voittanut roolistaan Emmy- ja Golden Globe -palkinnot.


title: Taran monta elämää

text: Sarjassa seurataan dissosiatiivisesta identiteettihäiriöstä kärsivän Tara Gregsonin (Toni Collette) elämää. Tara on naimisissa Max Gregsonin kanssa ja heillä on kaksi teini-ikäistä lasta. Tara on juuri päättänyt pitää taukoa lääkityksestään saadakseen selville häiriönsä syyn, minkä seurauksena hänellä ilmenee kolme sivupersoonaa: riehakas ja seikkailunhaluinen teini T, vanhanaikainen kotivaimo Alice sekä rivo, kaljaa juova Vietnamin veteraani Buck. Stressaava elämä tuo myöhemmin esille myös eläimekkään Gimmen, terapeutti Shoshanan, 5-vuotiaan Chickenin sekä Taran velipuoli Brycen. Muu perhe yrittää tukea ja elää sovussa Taran sairauden ja persoonien kanssa.


title: Victory (DJ Khaledin albumi)

text: Victory on hip hop -tuottaja DJ Khaledin neljäs studioalbumi. Albumi julkaistiin 2. maaliskuuta 2010.


title: Trey Songz

text: Tremaine Aldon Neverson (s. 28. marraskuuta 1984 Petersburg, Virginia, Yhdysvallat), tunnetaan paremmin taiteilijanimellään Trey Songz, on yhdysvaltalainen laulaja ja näyttelijä.


title: Trey Songz

text: Tremaine Aldon Neverson syntyi sotilasperheeseen. Trey oli jo 14 vuoden iässä taitava laulamaan. Atlantic-levy-yhtiön tuottaja Troy Taylor havaitsi Treyn kyvyt tämän esiintyessä kykykilpailussa.


title: MX vs. ATV Unleashed

text: MX vs. ATV Unleashed on vuonna 2005 valmistunut urheilupeli. Pelissä voit ajaa paitsi motocrossia myös ATV:tä, (mönkijää) golfkärryä, rantakirppua, monsteriautoa, helikopteria ja lentokonetta. Peli on julkaistu Xbox:lle, PlayStation 2:lle ja Windowsille


title: MX vs. ATV Unleashed

text: Pelissä olevia eri pelimuotoja ovat muun muassa ura (championship), moninpeli (multiplayer), yksittäinen kisa (single race) ja freestyle, jota suoritetaan eri areenoilla. Urassa on kaksi luokkaa; MX ja ATV. Niihin sisältyy myös edellä mainittujen ajoneuvojen ajamista. Uran aikana pelaaja ansaitsee pisteitä (rahaa) voittamalla kisoja ja tekemällä temppuja. Pisteillä pelaaja voi ostaa kaupasta (storesta) ajoneuvoja, ratoja, kuljettajan varusteita yms. Urassa pelaaja voi muokata ajoneuvoa ja kuljettajaa. Moninpelissä, yksittäisessä kisassa ja urassa on erilaisia alueita, kuten Hillclimb, Freestyle, Supercross, Open Class ja National Park.


title: Wonder Girls

text: Wonder Girls () oli eteläkorealainen popyhtye, jonka levy-yhtiönä toimi JYP Entertainment. Heidät tunnettaan muun muassa kappaleista ”So Hot”, ”Nobody” ja ”I Feel You”.


title: Wonder Girls

text: Wonder Girls julkaisi ensimmäisen singlealbuminsa "The Wonder Begins" ja sen musiikkikappaleen ”Irony” vuonna 2007. Hyuna jätti yhtyeen heinäkuussa 2007 ja hänen tilalleen tuli Yubin. Yhtyeen ensimmäinen studioalbumi "The Wonder Years" julkaistiin sen nimikkokappaleen ”Tell Me” kanssa syyskuussa, jota seurasi albumin toisen singlen ”This Fool” julkaisu.


title: Wonder Girls

text: Wonder Girls julkaisi toisen singlealbuminsa "So Hot" ja sen nimikkokappaleen ”So Hot” toukokuussa 2008. Lyhyen tauon jälkeen, yhtye julkaisi kappaleen ”Nobody” syksyllä 2008. Wonder Girls voitti palkinnot vuoden 2008 kappaleesta ja tyttöyhtyeestä Mnet Asian Music Awards -palkintogaalassa.


title: Wonder Girls

text: Wonder Girls oli mukana Jonas Brothersin konserttikiertueella Yhdysvalloissa kesäkuussa 2009. He julkaisivat ensimmäiset englanninkieliset versionsa kappaleista ”Nobody” ja ”Tell Me” saman vuoden kesällä. ”Nobody” sijoittui Billboard Hot 100 -listan 78. sijalle, ensimmäisenä kappaleena eteläkorealaiselta yhtyeeltä.


title: Wonder Girls

text: JYP Entertainment ilmoitti tammikuussa 2010, että Sunmi jättää yhtyeen ja hänen tilalleen tulee Hyerim. Yhtye esiintyi Sony Ericssonin lähettiläinä ja piti konsertteja eri puolilla Aasiaa. Wonder Girls piti konserttikiertueen "Wonder World Tour" Yhdysvalloissa, esiintyen yhteensä yli kahdessakymmenessäviidessä eri kaupungissa. Wonder Girls julkaisi singlealbuminsa ja samannimisen kappaleen ”2 Different Tears” 15. toukokuuta 2010.


title: Tohtori Kohtalo (Kent Nelson)

text: Tohtori Kohtalo, oikealta nimeltään Kent Nelson on DC Comicsin kustantama sarjakuvahahmo ja supersankari, jonka loivat Gardner Fox ja Howard Sherman. Se teki ensi esiintymisensä More Fun Comics sarjakuvan numerossa 55, vuonna 1940.


title: Tohtori Kohtalo (Kent Nelson)

text: Kent Nelson syntyi 17. tammikuuta 1928 Celestine Babcock-Nelsonille ja arkeologi Sven Nelsonille. Kentin äiti kuoli hieman hänen syntymänsä jälkeen tuntemattomasta syystä. Sittemmin 12-vuotiaana Kentin elämä muuttui täysin, kun isänsä Sven Nelson päätti viedä poikansa arkeologiselle kaivauspaikalle Egyptiin Urin laaksoon. Paikalliset olivat turhan peloissaan lähestyäkseen Nabun temppeliä, peläten kirousta ja Jumalan vihaa, joka puolestaan ei hetkauttanu Sven Nelsonia. Hän meni yhdessä poikansa kanssa temppelin sisään, jossa Kent törmäsi muinaiseen sarkofagiin, joka sisälsi egyptiläisen Nabu velhon kehon. Yhtäkkiä Kent tunsi tarvetta vetää vivusta, joka on pitänyt Nabun unessa tuhansia vuosia. Vedettyään vivusta temppeliin levisi myrkyllistä kaasua, joka tappoi Kentin isän Svenin mutta ei poikaa.


title: Tohtori Kohtalo (Kent Nelson)

text: Nabu halusi palkita pojan vapaudestaan opettamalla pojalle taikuutta, mutta Kent ei hyväksynyt tarjousta vaan halusi isänsä takaisin. Nabu kuitenkin heilautti kättään Kentin edessä, jonka seurauksena kaikki isänsä kuolemaan liittyvät muistikuvat hävisivät. Viikon sisällä Nabu oli muuttanut Kentin aikuiseksi ja opettanut hänelle mystiikan salaisuudet, järjestyksen ja voiman. Nabun viimeinen toivomus oli antaa Kentin hyökätä kaikin voimin hänen kimppuunsa, mutta Kent ei kyennyt tappamaan isäntäänsä kiintymyksen vuoksi. Nabun tehdessä käsimerkin se muistutti Kentiä kaasusta joka vapautti Nabun ja tappoi isänsä. Kent raivostui täysin isänsä tappaneelle Nabulle ja kutsui kaiken voimansa tuhotakseen Nabun. Samassa Nabun todellinen olemus paljastui olevan energiaolento, järjestyksen loordi. Hän selitti Kentin isän kuoleman seuraukset ja loputtoman taistelun järjestyksen ja kaaoksen välillä. Viimeiseksi lahjaksi Nabu antoi Kentille kultaisen kypärän, joka toimi samalla amulettina kasvattaen hänen voimiaan. Pitäessään kypärää Kent sai seurakseen Nabun, jonka myötä maailmalla olisi jälleen järjestyksen loordi.


title: Tohtori Kohtalo (Kent Nelson)

text: Kentin ensimmäinen seikkailu Tohtori Kohtalona alkoi taistelulla ilkeää velhoa Wotania vastaan, jonka kynsistä hän pelasti Inza Cramerin. Kent rakastui Inzaan lähes saman tien ja pari meni myöhemmin naimisiin. Hän loi taikuudellaan tornin Salemiin, Massachusettsin osavaltioon, joka toimi Tohtori Kohtalon tukikohtana. Hän seikkaili ensimmäisen kerran toisen sankarin Aaveen kanssa, kun kaksikko tuhosivat militaristisen pakoreitin paholaisten tuonelaan. Toisen maailmansodan aikaan Yhdysvaltojen ollessa sodassa mukana, Tohtori Kohtalo ja useat muut salaperäisen miehet auttoivat häntä kukistamaan Theodore Rooseveltin salamurha yritykset. Rooseveltin vaatimuksesta he perustivat "Oikeuden Yhteiskunnan" 1940-luvun lopulla.


title: Tohtori Kohtalo (Kent Nelson)

text: Tuona aikana Kent huomasi kypäränsä tulevan yhä enemmän omistushaluisemmaksi Kentiä kohtaan, jonka seurauksena hän loi uuden kypärän. Kent kuitenkin menetti voimiaan muutoksen seurauksena, mutta kykeni edelleen lentämään, sekä olemaan haavoittumaton ja yli-inhimillisen vahva. Kent kuitenki otti alkuperäisen kypäränsä käyttöön yrittäessään etsiä kadonnutta Aavetta. Hän huomasi Aaveen olevan Kulakin mielenhallinnassa ja joutui taistelemaan omaa liittolaista vastaan. Tohtori Kohtalo hävisi taistelun ja menetti Nabun antaman kypärän tuonelaan. Hän vietti koko 1950-luvun uransa lopettaneena sankarina ja toimi lääkärinä. Vasta 1960-luvulla Kent Nelson sai kypäränsä takaisin ja palasi takaisin Tohtori Kohtalon rooliin. Sittemmin vuonna 1963 hän liittyi uudelleen Oikeuden Yhteiskuntaan yhdessä Inzan kanssa. Tuona aikana pari tuntui olevan kuolemattomia muiden sankareiden ikääntyessä, he pysyivät lähes samanikäisinä.


title: Tohtori Kohtalo (Kent Nelson)

text: Kent Nelson esiintyi ensi kerran televisiossa vuonna 1997 Teräsmies-animaatiosarjassa vierailevassa roolissa, jossa hahmo esiteltiin keski-ikäsenä sankarina, joka oli kyllästynyt taisteluun hyvän ja pahan välillä. Teräsmies pyysi häneltä apua yliluonnollista uhkaa Karkullia vastaan, johon Tohtori Kohtalo ei aluksi suostunut. Teräsmies sai kuitenkin suostuteltua hänet taistelemaan jälleen hyvyyden puolesta. Hahmon äänenä toimi George DelHoyo.


title: Tohtori Kohtalo (Kent Nelson)

text: Nelson nähtiin seuraavan kerran vuonna 2003 Justice Leaguessa ja Justice League Unlimitedissa, joka sijoittui samaan universumiin Teräsmies-animaatiosarjan kanssa. Sarjassa hän oli aluksi Oikeuden Puolustajien liittolainen. Sittemmin toisessa sarjassa se liittyi heidän joukkioon, mutta pysyi silti omassa "tukikohdassaan". Hahmon äänenä toimi tällä kertaa Oded Fehr.


title: Tohtori Kohtalo (Kent Nelson)

text: Vuonna 2009 hän teki lyhyen vierasesiintymisen "Batman – pelottomat" animaatiosarjassa, jossa hahmon äänenä toimi Greg Ellis.


title: John Ottman

text: John Ottman (s. 6. heinäkuuta 1964 San Diego, Kalifornia) on yhdysvaltalainen elokuvasäveltäjä, leikkaaja ja ohjaaja.


title: John Ottman

text: Hänet tunetaan parhaiten yhteistyöstään elokuvaohjaaja Bryan Singerin kanssa. Hän on tehnyt leikkauksen ja säveltänyt musiikin Singerin elokuviin "Epäillyt", "Mallioppilas", "X-Men 2", "Superman Returns" ja "Operaatio Valkyrie". Hän myös toimi ohjaajana, leikkaajana ja säveltäjänä elokuvassa ""


title: John Ottman

text: Singerin ja omien elokuviensa lisäksi Ottman sävelsi musiikin vuoden 2005 elokuvaan "Fantastic Four" ja sen jatko-osaan "". Hän muunteli John Carpenterin alkuperäistä musiikkia "Halloween – naamioiden yöstä" elokuvaan "Halloween H20" ja toimi säveltäjinä elokuvissa "The Invasion" ja "House of Wax".


title: Leck mich im Arsch

text: Leck mich im Arsch (, vastaa ilmaisua "haista paska") on Wolfgang Amadeus Mozartin säveltämä kuusiääninen kaanon B-duurissa. Kappaletta ei julkaistu säveltäjäneron elinaikana, mutta hänen vaimonsa Constanze Mozart luovutti sen leipzigiläiselle kustantamolle Breitkopf & Härtelille vuonna 1799. Kustantaja sensuroi kaanonia, muun muassa vaihtoi sen alkusanat muotoon "Laßt froh uns sein" (). Nykyisin ei ole varmaa tietoa, millaiset sanat Mozart tarkoitti kaanoniinsa alkujaan; vain laulun nimi on tiedossa. Kaanonin järjestysluku Köchelin luettelon uusimmassa painoksessa on 382c, alkuperäisessä laitoksessa 231.


title: Leck mich im Arsch

text: Leck mich im Arschia ei tule sekoittaa kolmiääniseen kaanoniin "Leck mir den Arsch fein recht schön sauber" (), jonka Mozartin arvellaan säveltäneen Wienissä samoihin aikoihin vuonna 1782.


title: Leck mich im Arsch

text:
Leck mich im Arsch ("Laßt froh uns sein!")
Laßt uns froh sein!
Murren ist vergebens!
Knurren, Brummen ist vergebens,
ist das wahre Kreuz des Lebens.
Drum lasst uns froh und fröhlich sein!


title: Get Rich or Die Tryin’ (elokuva)

text: Get Rich or Die Tryin’ on vuonna 2005 julkaistu rikosdraamaelokuva, jonka ohjasi Jim Sheridan. Elokuvan pääosassa on rap-artisti 50 Cent, jonka elämään elokuvan tarina perustuu löyhästi.


title: Get Rich or Die Tryin’ (elokuva)

text: Elokuva sai ensi-illan 9. marraskuuta 2005.


title: Get Rich or Die Tryin’ (elokuva)

text: Elokuvasta on julkaistu myös soundtrack.


title: Keski-Suomen Valo

text: Keski-Suomen Valo Oy oli suomalainen energiayhtiö. Sen sähköverkko ulottui 33 kunnan alueelle vuonna 1997, jolloin yhtiö myi sähköä 840 GWh. Yhtiö tuotti energiaa noin 100 GWh vuodessa. Toimialueen kunnat omistivat Valon. Vuonna 1998 IVO osti yhtiöstä 16 prosenttia. Vattenfall osti yhtiön vuonna 2000.


title: Leijona (tuotemerkki)

text: Leijona-merkkisten kellojen myynnin aloitti vuonna 1910 Tampereella kellotukku- ja vähittäisliike "J. W. Lindroos". Alussa kellot valmistettiin Sveitsissä. Niiden tunnuksena on aina ollut leijonan kuva liittyneenä leijona-sanaan.


title: Leijona (tuotemerkki)

text: "Perkko Ab" osti J. W. Lindroosin liiketoiminnan 1919, jolloin Leijona-kellojen maahantuonti ja tukkumyynti siirtyi heille.


title: Leijona (tuotemerkki)

text: Nykyään Leijona-merkki sisältää noin 350 erilaista ranne-, tasku- ja kaulakelloa ja se on Suomen suosituin rannekellomerkki. Leijonan kellokokoelma vaihtuu useamman kerran vuodessa.


title: Tyler Farrar

text: Tyler Farrar (s. 2. kesäkuuta 1984 Wenatchee, Washington, Yhdysvallat) on yhdysvaltalainen maantiepyöräilijä, joka edustaa UCI World Tour -tasolla kilpailevaa Dimension Data -tallia. Hän on ajajatyypiltään kirimies.


title: Tyler Farrar

text: Lähde: Cycling Archives


title: Islam ovellamme

text: Islam ovellamme on Risto Soramiehen kirja, joka vertailee islamia ja kristinuskoa sekä näiden uskontojen pyhien kirjoituksien että käytännön kautta. Teoksen on julkaissut kristillinen kustantamo Uusi Tie vuonna 2002. Soramies arvostelee kristittyjen suvaitsevuutta muslimeja kohtaan ja toisaalta muslimien epäsolidaarista suhtautumista kristittyihin. Kirjoittaja esittää ehdotuksia siitä, miten kristilliset kirkot voisivat suhtautua ja toimia islamin suhteen.


title: Islam ovellamme

text: Soramies lähtee siitä oletuksesta, että islaminuskoisten määrä tulee kasvamaan Euroopassa merkittäväksi tekijäksi tulevaisuudessa. Soramiehen mukaan kristittyjen on ymmärrettävä ja tiedettävä enemmän muslimien käytännöistä ja uskomuksista välttyäkseen harhaluuloilta. Soramies tiivistää islamin perususkomukset ja vertaa niitä kristinuskoon. Hän käy myös läpi islamin historiaa ja sen sisäisiä virtauksia ja ristiriitoja.


title: Islam ovellamme

text: Soramiehen keskeinen teema on kristillisen ja länsimaisen kulttuurin vuorovaikutus islamin kanssa ja sen puute. Länsimaisessa kulttuurissa uskonto ja politiikka pidetään erillään, mikä mahdollistaa demokraattisen, ihmisestä lähtevän lainsäädännön. Islam lähtee siitä, että politiikka ja uskonto ovat sama asia, eikä niitä voi erottaa. Siinä missä muslimit voivat elää länsimaissa turvautuen viranomaisten apuun, tämä ei ole mahdollista tai helppoa kristityille, jotka elävät muslimivaltioissa. Lisäksi kirjassa arvostellaan uskonnonvapauden puutetta islamilaisissa maissa.


title: Islam ovellamme

text: Soramiehen mukaan kristinuskon ja islamin perususkomukset ovat räikeästi ristiriidassa keskenään. Jeesus on islamin mukaan profeetta mutta ei Jumalan Poika. Muslimit pitävät Koraania Jumalan ilmoituksena, joka tuli Muhammadin kautta, mutta kristityt tulkitsevat Raamattua useiden ihmisten kirjoittamana pitkällä aikavälillä.


title: Scopesin oikeudenkäynti

text: Scopesin oikeudenkäynti tai Daytonin apinaoikeudenkäynti (virallinen nimi oli Tennesseen osavaltio vs. John Thomas Scopes ) oli vuonna 1925 Daytonissa Tennesseen osavaltiossa Yhdysvalloissa käyty oikeudenkäynti, jossa opettaja John Scopes tuomittiin 100 dollarin sakkoihin tämän uhmattua kieltoa, jonka mukaan evoluutioteoriaa ei saanut opettaa koulussa. Tennesseessä oli alkuvuodesta kielletty 1925 Raamatun luomiskertomuksen vastaisten oppien opettaminen. John Scopes uhmasi kieltoa tietoisesti Yhdysvaltain kansalaisoikeusliitto ACLU:n palkkaamana. Tarkoituksena olik selvittää, rikkoiko kielto perustuslakia.


title: Scopesin oikeudenkäynti

text: Oikeudenkäynti sai kansainvälistä huomiota ja arviot oikeudenkäynnistä vaihtelivat erittäin paljon. Uskonnolliset fundamentalistit ajattelivat voittaneensa ja saivat tapauksesta lisäpuhtia työhönsä, mutta myös evolutionistit pitivät tapahtunutta moraalisena voittona. He nimittäin ajattelivat, että puolustus oli kuulustellut kreationismin asialla olleen demokraattisen puolueen kolminkertaisen presidenttiehdokkaan William Jennings Bryanin solmuun. Myös "Helsingin Sanomat" raportoi oikeudenkäynnin päättymisestä 24. heinäkuuta 1925 käyttäen jutusta ilmaisuja ”omituinen” ja ”lystillinen”, millä lehti asettui darwinismin ja tieteellisen maailman ymmärtäjäksi.


title: Scopesin oikeudenkäynti

text: Tennesseen osavaltion korkein oikeus kumosi Scopesin saaman tuomion vuonna 1927 muotovirheen vuoksi. Tuomiota ei ollut langettanut valamiehistö, kuten olisi pitänyt, vaan oikeuden puheenjohtaja henkilökohtaisesti.


title: Scopesin oikeudenkäynti

text: Amerikansuomalainen laulaja Antti Syrjäniemi levytti vuonna 1929 oikeudenkäynnin pohjalta tekemänsä kupletin ”Daytonin apinajuttu”, jossa jutun vaiheet käydään läpi hienovaraisen ironisesti. Kappaleen lämmitti uudelleen 1980-luvun alussa Tuomari Nurmio, ja hänen versionaan se tunnetaan nykyisin paremmin. Kappaleesta muistetaan etenkin sen kertosäe ”ei, ei, me ei olla apina”"," Nurmion versiossa ”me ei olla apinoita”.


title: Callisto (sarjakuvahahmo)

text: Callisto Marvel Comicsin sarjakuvahahmo, joka esiintyy tavallisesti Ryhmä-X-tarinoissa. Hahmon loivat Chris Claremont sekä Paul Smith ja se esiintyi ensimmäisen kerran "Uncanny X-Men" -lehden numerossa 169.


title: Callisto (sarjakuvahahmo)

text: Callisto oli New Yorkin maan alla asuneiden mutanttien, morlokkien, johtaja. Kohdatessaan Ryhmä-X:n taistelussa hän hävisi kaksintaistelun Stormia vastaan ja menetti tittelinsä tälle. Storm pysyi kuitenkin Ryhmä-X:n joukoissa ja antoi morlokit Calliston vastuulle, mistä syntyi kaksikon liittolaisuus.


title: Callisto (sarjakuvahahmo)

text: Callisto esiintyy myös elokuvassa "", jossa häntä esittää Dania Ramirez. Elokuvassa Callisto toimii Omegojen johtajana ja liittyy Magneton Mutanttien Veljeskuntaan. Sarjakuvien silmälappua käyttävän, arpisen Calliston sijaan elokuvaversiossa hän on kaunis ja tatuoitu nainen, joka vihaa Stormia. Hänen erikoisvoimiinsa kuuluu yliluonnollinen nopeus, kyky aistia mutanttivoimat ja muiden mutanttien sijainnit. Callisto joutuu lopulta Stormin sähköttämäksi viimeisessä taistelussa Alcatrazilla.


title: Maataide

text: Maataide on taiteen muoto, jossa maan kamara tai maisema muunnetaan taideteokseksi. Maataiteessa käytetään mielellään paikalla jo olevia materiaaleja sen sijaan, että muualla tehty irrallinen taideteos sijoitettaisiin ulos.


title: Maataide

text:
Maataide syntyi 1960-luvulla Yhdysvalloissa, missä se tunnetaan nimillä "earthworks" tai "land art".
Maataiteen aatteellinen tausta oli minimalismin ja käsitetaiteen piirissä. Minimalismi syntyi osittain kritiikkinä modernille taiteelle ja sen pyrkimyksenä oli, että taide vastaisi paremmin todellisuutta. Näin minimalistisessa taiteessa huomio kiinnittyi itse teoksesta myös sen ympäristöön. Esimerkiksi Robert Morrisin minimalistinen "Glass Cubes" muodostuu peilikuutioista, jotka heijastelevat ympäristöään. Vähitellen osa minimalistisista töistä siirtyi ulos gallerioista osaksi ympäristöä ja niistä kehittyi maataide. Ensimmäisiä maataiteilijoita olivat amerikkalaiset Carl André, Robert Smithson, Walter De Maria ja Robert Morris.


title: Maataide

text: Robert Smithsonin tunnetuimpia maataideteoksia on hänen Utahin Isolle Suolajärvelle vuonna 1970 rakentamansa jättikokoinen "Spiral Jetty". Teos koostuu maa-aineksesta kootusta, spiraalimaisesti etenevästä polusta, joka on 475 metriä pitkä ja 4,57 metriä leveä.


title: Maataide

text: Alun perin teoksia tehtiin vaikeasti saavutettaviin paikkoihin vastalauseena gallerioiden ja museoiden käytännöille. Tarkoitus oli myös vastustaa taiteen kaupallisuutta ja tehdä teoksia, joita ei voi myydä. Maataiteen tekijät kuitenkin dokumentoivat teoksensa valokuvin ja filmein, joita sittemmin asetettiin näytteille.


title: Maataide

text: Maataiteessa on ollut mukana ekologista näkökulmaa. Robert Smithson nimesi kotikaupunkinsa roskakasat ja laskuviemärit "Passaicin monumenteiksi". Ekologista ja ympäristötietoista ajatusta oli enemmän kuitenkin maataidetta seuranneessa ympäristötaiteessa. Suurten maamassojen liikuttelu maataiteen tapaan ei välttämättä ole ympäristöystävällisistä, sen enempää kuin esimerkiksi suuren asfalttimäärän kaataminen vuorenrinnettä alas Robert Smithsonin tapaan.


title: Maataide

text: Myöhemmin suurten maamassojen siirtelyn sijaan suositummaksi tuli tehdä pieniä, huomaamattomia eleitä maastoon, luoksepääsemättömiin paikkoihin, ja valokuvata prosessi ja lopputulos. Esimerkiksi Richard Long ja Andy Goldsworthy tekivät suoria viivoja maastoon kävelemällä.


title: Maataide

text: Vuonna 2016 julkaistu James Crumpin ohjaama elokuva "Troublemakers" tarkastelee maataiteen historiaa 1960-luvun lopulla ja 1970-luvun alussa. Liikkeen aloittaneet newyorkilaiset taiteilijat olivat kapinallisia, jotka pyrkivät ylittämään maalaustaiteen ja kuvanveiston rajoituksia tuottamalla suurikokoisia maataideteoksia kaukaisiin erämaihin. Nykyisinkin nämä työt ovat vaikuttavia, koska niiden tekijät olivat rohkeita ja he pyrkivät murtautumaan irti perinteisistä normeista. Elokuva tarkastelee taiteilijoita herooisessa valossa, ikonoklasteina, jotka muuttivat pysyvästi taiteen maiseman. Elokuvassa on mukana harvinaisia kuvia ja haastatteluja lajin kolmesta perustajasta, Robert Smithsonista ("Spiral Jetty"), Walter De Mariasta ("The Lightning Field") ja Michael Heizerista ("Double Negative").


title: Maataide

text: "Yltä ja alta" (Up and Under). Teoksen on suunnitellut Nancy Holt ja se sijaitsee Pinsiön kylässä, Hämeenkyrössä. Teos on suunniteltu puistomaiseksi tapahtumapaikaksi, ja sen muoto perustuu ilmansuunnille ja Pohjantähden liikkeille.


title: Maataide

text: "Puuvuori" (Tree Mountain). Teoksen on suunnitellut Agnes Denes ja se sijaitsee Ylöjärvellä. Teos koostuu 11 000 männystä, jotka on istutettu tarkan matemaattisen kuvion mukaan (). Jokaisella puulla on eri omistaja, ja metsä on rakennettu toimimaan suodattimena sadevedelle. Teos sijaitsee pohjavesialueella.


title: Maataide

text: Alakivenpuisto Helsingin Myllypurossa. Alueesta järjestettiin suunnittelukilpailu kutsukilpailuna vuonna 2000. Kilpailun voitti Mauri Korkka, jonka suunnittelema kartiomainen mäki toteutettiin alueelle. Puiston suunnitelma esitettiin toteutettavaksi vuonna 2014 ja se valmistuu kesäkuussa 2017.


title: Blackout! 2

text: Blackout! 2 on hip hop -duo Method Man & Redmanin toinen studioalbumi. Se oli heidän ensimmäinen albuminsa 10 vuoteen. "Blackout! 2" saavutti paikan #7 Billboard 200 -listalla.


title: Blackout! 2

text: "Blackout! 2" oli alun perin tarkoitus julkaista vuonna 2008 mutta julkaisu siirrettiin seuraavaan vuoteen ja albumi julkaistiin lopulta 19. toukokuuta 2009 "Still High" kiertueen Termanologyn, The Alchemistin, Havocin (Mobb Deep), Evidence:n, Redmanin ja Method Manin päätyttyä. Albumi on odotettu jatko-osa aiemmalle Blackout! albumille.


title: Blackout! 2

text:
Albumia tuottaa mm. Pete Rock ja Erick Sermon. Kuten "Method Man & Redman" lupasi tyydyttää kärsivällisiä fanejansa.
Kappale "A-Yo" vuoti internetiin Maaliskuussa, myös kappale "City Lights" (feat. Bun B) vuosi internetiin.
Wu-Tang Clan jäsenet Raekwon ja Ghostface Killah esiintyvät albumilla mutta Def Squad jäsenet Erick Sermon, Keith Murray. Ja Rule ja LL Cool J eivät esiinny albumilla, kuten alkuperäisessä "Blackoutissa"


title: Meiling Melançon

text: Meiling Melançon (s. 3. maaliskuuta 1980), tunnettu myös nimellä Mei Melançon, on yhdysvaltalainen näyttelijä ja entinen malli.


title: Meiling Melançon

text: Mei syntyi Filippiineillä ja hän matkusti perheensä kanssa ympäri Aasiaa ja Eurooppaa lapsena. Viisivuotiaana hänen äitinsä opetti Meitä soittamaan kitaraa ja hän soitti myöhemmin lapsiyhtye Blossomsissa. Mei kiinnostui näyttelemisestä, kun hänen perheensä asettui Yhdysvaltoihin ja hän oli tuolloin myös Wilhelmina Modelsin menestyvä malli.


title: Battleford

text: Battleford on kylä Saskatchewanin provinssissa, Kanadassa. Kylä sijaitsee Pohjoisen Saskatchewanjoen rannalla, jonka vastarannalla on North Battlefordin kaupunki. Kylässä oli vuoden 2006 väestönlaskennassa 3 685 asukasta.


title: Battleford

text: Kaupunki perustettiin vuonna 1875 turkiskauppiaiden kauppapaikaksi ja Kanadan ratsupoliisin tukikohdaksi. Vuosina 1876–1883 kylä toimi Luoteisterritorioiden pääkaupunkina. Kylässä sijainnut ratsupoliisin Fort Battleford-linnoitus toimi keskeisessä roolissa vuoden 1885 Saskatchewanin kapinassa.


title: Tate Britain

text: Tate Britain (Tate Gallery vuoteen 1999 asti) on Millbankissa Lontoossa sijaitseva taidemuseo, joka on osa englantilaista Tate-taidemuseoverkostoa Tate Modernin, Tate Liverpoolin ja Tate St Ivesin kanssa. Tate Britain avattiin vuonna 1897, ja se on verkoston ensimmäinen galleria.


title: Tate Britain

text: Museo sai alkunsa, kun sir Henry Tate (1819-1899) lahjoitti vuonna 1892 englantilaisen taiteen kokoelmansa Englannin valtiolle. Tate Britainissa on esillä brittiläistä taidetta vuodesta 1500 nykyaikaan.


title: Bartholomew Kuma

text:
Bartholomew Kuma () on kaapparilordi One Piece -nimisessä manga- ja anime-sarjassa.
Kuma näyttäytyi ensimmäisen kerran kaapparilordien kokouksessa, jossa päätettiin tehdä Marshall D. Teachista uusi kaapparilordi Sir Crocodilen tilalle. Kuten muistakin kaapparilordeista, Kuman historiasta ei ole kerrottu muuta kuin, että hän oli merirosvona todella pelätty "Tyranni".


title: Bartholomew Kuma

text:
Kuma on todella kookas, suuri mies (kuten Gecko Moria) joka muistuttaa karhua. Hän aina kantaa raamattua ja pitää hanskoja (paitsi taistellessa). Kuma pukeutuu yleensä takkiin jonka alun perin piti olla oranssin värinen mangassa, mutta animessa musta.
Nykyään Oda piirtänyt Kuman mustassa takissa. Takissa on tassu-kuvioita ja valkoisia raitoja, jotka muodostavat tähtäimen.
Kuman housut ovat täynnä tassu-kuvioita ja hän pitää hattua jossa on pilkkuja ja karhun korvat.
Hänen silmäpupilleja ei ole näkynyt kertaakaan ja hänellä myös ruskeat pitkät kihara-hiukset.


title: Bartholomew Kuma

text:
Sarjassa ei voi oikein päätellä kenen puolella Kuma on. Esim. hän päästi Olkihattupiraatit menemään Thriller Barkissa ja "pelasti"
heidät kontra-amiraali Kizarun kynsistä. Vaikka on kaapparilordi niin hänen ei olisi pitänyt tehdä näin. Morian mukaan Kuma on "ainoa kaapparilordi joka tottelee Maailmanhallitusta". Kumalla ei näytä olevan erityisiä suhteita muihin kaapparilordeihin tai Merivoimiin, mutta hän tuntee Luffyn isän Monkey D. Dragonin. Kuma on yksi mystinen hahmo sarjassa. Joskin sarjan edetessä huomataan että Kuma kuuluu Ivanovin kanssa Dragonin kapinallisiin, mutta hän on silti muuttunut koneeksi, samanlaiseksi kuin pacifistat. Syytä miksi hän on suostunut muokkaamaan itsestään tunteettoman ihmisaseen, ei tiedetä vielä.


title: Bartholomew Kuma

text: Bartholomew Kuma lähetettiin Thriller Barkiin Morian avuksi tuhoamaan Olkihattupiraatit. Moria ei suostunut tähän joten Kuma jää raportoimaan Thriller Barkista.


title: Bartholomew Kuma

text: Kuma on syönyt pirunmarjan, joka antaa kyvyn torjua kaikkea. Marja on todella vahva esim. kun Kuma saapui Thriller Barkiin Perona yritti taistella tätä vastaan. Kumalle tämä oli pikku juttu ja kadotti Pelonan yhdellä käden huitasulla. Kuma on myös nopea ja eikä tiedetä johtuuko tämä marjan voimista vai siitä että on "pacifista". Kuma on pacifista eli tavallaan kyborgi kuten Franky mutta voimakkaampi. Tämän "Pacifista-hankkeen" loi Merivoimien Dr. Vegapunk, joka keksi esim. myös sen että merikivi on yksi pirunmarjavoimien heikkous.


title: National Gallery (Lontoo)

text: National Gallery on lontoolainen vuonna 1824 perustettu taidemuseo. Se sijaitsee William Wilkinsin suunnittelemassa, 1832–1838 rakennetussa ja myöhemmin laajennetussa rakennuksessa Trafalgar Squarella.


title: National Gallery (Lontoo)

text: National Galleryn kokoelma sisältää yli 2 300 teosta. Niistä kuuluisimpia ovat Jan van Eyckin "Arnolfinin muotokuva", Velázquezin "Rokeby Venus", Turnerin "Taisteleva Temeraire" ja van Goghin "Auringonkukat".


title: National Gallery (Lontoo)

text: Edustettuina ovat länsieurooppalaisen maalaustaiteen kaikki huomattavimmat traditiot myöhäiskeskiajalta Italian renessanssiin ja Ranskan impressionisteihin.


title: National Gallery (Lontoo)

text: Duccio, Uccello, van Eyck, Lippi, Mantegna, Botticelli, Dürer, Memling ja Bellini.


title: National Gallery (Lontoo)

text: Leonardo, Cranach, Michelangelo, Rafael, Holbein, Bruegel, Bronzino, Tizian ja Veronese.


title: National Gallery (Lontoo)

text: Caravaggio, Rubens, Poussin, Van Dyck, Velázquez, Claude, Rembrandt, Cuyp ja Vermeer.


title: National Gallery (Lontoo)

text: Canaletto, Giambattista Pittoni, Goya, Turner, Constable, Ingres, Degas, Cézanne, Monet ja van Gogh.


title: National Gallery (Lontoo)

text: National Galleryn kotisivu


title: Dick Grayson

text: Dick Grayson on fiktiivinen supersankari, joka esiintyy DC Comics -kustantamon sarjakuvissa. Hahmon loivat Bob Kane, Bill Finger ja Jerry Robinson. Hahmon ensiesiintyminen tapahtui Detective Comics -lehden numerossa 38 huhtikuussa 1940.


title: Dick Grayson

text: Dick Grayson syntyi sirkusperheeseen ja työskenteli lapsesta alkaen akrobaattina. Jo nuorena hän joutui kuitenkin todistamaan vanhempiensa kuoleman kesken heidän ohjelmanumeronsa, sillä mafioso Tony Zucco oli katkonut temppuköysien vaijerit, kun sirkuksen omistaja ei taipunut kiristykseen. Bruce Wayne eli Batman otti orvoksi jääneen Dickin adoptiopojakseen ja koulutti tästä pitkäaikaisen taistelukumppaninsa Robinin.


title: Dick Grayson

text: Batman ja Robin olivat vuosia erottamaton kaksikko, mutta ikävuosiensa karttuessa Dick Grayson kyllästyi Robinin rooliin ja otti käyttöön uuden identiteettinsä Nightwingin. Hän teki ensiesiintymisensä Nightwinginä "Teinititaanit"-lehdessä kesällä 1984 ryhtyen Gotham Cityn ongelmallisen naapurikaupungin Blüdhavenin suojelijaksi. Deathstroke, Nighwingin ja hänen johtamansa Teinititaanien pitkäaikainen arkkivihollinen, kuitenkin tuhosi kaupungin, minkä seurauksena Nightwing siirtyi nykyiseen toimikaupunkiinsa New Yorkiin. Toisinaan hän on myös toiminut myös Batmanin roolissa 1990-luvulla sekä vuonna 2009.


title: Dick Grayson

text: Robinin roolissa Dick Grayson on esiintynyt lukuisissa Batmaniin keskittyvissä medioissa, ja 1960-luvun televisiosarjassa "Batman" sekä siihen pohjautuvassa vuoden 1966 elokuvassa hahmoa esittää Burt Ward. Elokuvissa "Batman Forever" (1995) ja "Batman & Robin" (1997) hahmoa esittää Chris O’Donnell.


title: Dick Grayson

text: Vuonna 2011 IGN listasi hahmon sijalle 11. kaikkien aikojen sadan parhaan sarjakuvasankarin listallaan.


title: Dick Grayson

text: Batmanin luojat Bob Kane ja Bill Finger piirsivät hahmon ensi kerran Detective Comicsin numeroon 38 vuonna 1940. Robinin oli tarkoitus tehdä aisaparistaan Batmanista sympaattisempi hahmo, ja lehteä kustantanut DC Comics ajatteli teini-ikäisen supersankarin vetoavan nuoriin lukijoihin. Hahmon nimeä ja ulkonäköä inspiroi erityisesti keskiajalla brittiläisen tarinaperinteen mukaan elänyt lainsuojaton Robin Hood, joka varasti rikkailta ja antoi köyhille.


title: Dick Grayson

text: Dickin vanhemmat John ja Mary Grayson työskentelivät lapsensa syntymän aikoihin sirkuksessa omassa ohjelmanumerossaan Lentävät Graysonit. Myös Dick otettiin jo nuorena mukaan vanhempiensa työhön. Eräänä iltana ennen esitystään Dick kuulee, kuinka mafioso Tony Zucco kiristää sirkuksenomistajalta rahaa, mutta tämä ei suostu maksamaan. Zucco vannoo kostavansa tälle, ja sabotoi Graysonien käyttöön tulevan trapetsin turvavaijerit, joiden varassa he liitävät. Esityksen aikana vaijerit katkeavat lopullisesti, ja Dick joutuu todistamaan vanhempiensa kivuliaan kuoleman. Nuori Grayson tunsi syyllisyyttä, koska ei varoittanut vanhempiaan ajoissa. Ennen poliisiasemalle lähtöä Bruce Wayne eli Batman varoittaa Dickiä Zuccosta, joka voi pahimmassa tapauksessa yrittää hankkiutua ainoasta todistajasta eli Dickistä eroon lopullisesti. Dick ystävystyy Brucen kanssa, joka kouluttaa nuoresta Graysonista itselleen uuden taistelutoverin eli ensimmäisen Robinin. Bruce opetti Graysonille eri taistelutekniikoita ja etsiväntaitoja puolen vuoden ajan. Lopulta tuli lopputentin aika, ”Kujanjuoksu”. Robinin täytyi vältellä Batmania Gothamin kaduilla yhden yön ajan auringon laskusta auringon nousuun ilman ulkopuolisten apua. Hän onnistui tehtävässään ja nappasi samalla gangsteri Joe Minetten. Niin Robin oli valmis Batmanin täysiaikaiseksi taistelupariksi.


title: Dick Grayson

text: Robinin ja Batmanin yhteinen kokemus vanhempien kuolemasta antoi molemmille hahmoille motiivin rikollisten vastustamiseksi. Robinin vakiinnuttua Batmanin viralliseksi aisapariksi, DC Comics julkaisi tarinoissaan enää harvoin vain pelkästään Batmaniin keskittyneitä sarjoja.


title: Dick Grayson

text: Aikuistunut Grayson kyllästyi olemaan Batmanin nuori apuri ja jätti Robinin roolin. Aluksi hän ei tiennyt mitä tehdä itsenäistyttyään ja harkitsi sankariuransa lopettamista opiskellakseen lakia. Ollessaan epävarma tulevaisuudestaan Grayson kääntyi Teräsmiehen puoleen kysyäkseen neuvoa. Teräsmies kertoi tarinan, joka tapahtui kauan sitten. Eräs mies karkotettiin perheensä luota, kuten Grayson. Mies unelmoi maailmasta, jossa vallitsisi oikeus ja päätti itse toimia viattomien ihmisten suojelijana, Nightwingina. Grayson päätti kunnioittaa kryptonilaista sankaria ottamalla saman nimen itselleen.


title: Dick Grayson

text: Grayson esiintyi ensimmäisen kerran uuden sankarin roolissa "Tales of the Teen Titans" -sarjakuvassa vuonna 1984. Hän esittelee uuden henkilöllisyytensä Teinititaaneille pelastaessaan Jerichon avulla heidät HIVE:ltä. Deathstroken onnistuttua sitä ennen sieppaamaan Teinititaanit ja tuomaan heidät kyseiselle rikollisorganisaatiolle. Tämän myötä Grayson saa haluamansa ja on poissa Batmanin varjosta ollen nyt myös Teinititaanien johtaja. Aika siitä eteenpäin oli kuitenkin täynnä vastoinkäymisiä. Hän joutui muun muassa Brother Bloodin aivopesemäksi, suhde Tähtitulen kanssa ei sujunut toivotulla tavalla Tähtitulen oman planeetan avioliittomääräysten vuoksi, eikä hän saanut itse valita haluamaansa puolisoa. Lisäksi uuden Robinin Jason Toddin kuolema kosketti syvästi Graysonia. Toddin kuolema myös piti entistä enemmän etäällä Bruce Waynen ja Dick Graysonin välistä perhesuhdetta. Graysonin toimiessa Uusien Teinititaanien ryhmässä Tim Drake yrittää suostutella häntä ottamaan takaisin Robinin roolin. Grayson tietenkin kieltäytyy pyynnöstä, jonka myötä viikkojen suostuttelun ja kykyjensä todistamisen päätteeksi Grayson palaa Batmanin luokse syytellen häntä Tim Drakesta. Kaksikko kuitenkin onnistuu riitelyn päätteeksi tajuamaan Batmanin tarvitsevan Robinin rinnalleen, jonka myötä roolista unelmoinut Tim Drake saa kunnian olla kolmas Robin.


title: Dick Grayson

text: Bruce Waynen oletetun kuoleman jälkeen Dick Grayson otti oppi-isänsä viitan ja naamion pitääkseen yllä käsitystä, että Batman on yhä elossa. Hän otti Bruce Waynen pojan, Damianin, Robinikseen ja siirsi toimintansa Waynen kartanon alla sijainneesta Lepakkoluolasta Lepakkobunkkeriin, joka on Waynen Tornin alla. Waynen palattua Grayson sai jatkaa toimintaansa Batmanina.


title: Dick Grayson

text: Grayson esiintyy Robinin roolissa "Teen Titans" -animaatiosarjassa vuosina 2003–2006, jossa sen äänenä toimi Scott Menville.


title: Dick Grayson

text: Grayson johtaa Teinititaaneja, joihin kuuluvat Kyborgi, Petopoika, Raven ja Tähtituli. Grayson esiintyy sarjassa kunnioitettuna ja tiukkana johtajana, jolla on pakkomielle voittamiseen. Hänellä on myös tapana vaipua itsesääliin epäonnistuessaan tehtävässään.


title: Dick Grayson

text:
Sarjan aikana Robinin henkilöllisyyttä ei kerrota suoraan, eikä myöskään sarjan tekijän Glen Murakamin mukaan ollut tarkoitus keskittyä sarjan hahmojen salaisiin henkilöllisyyksiin. Teen Titans -sarjan aikana annetaan kuitenkin vihjeitä siitä, että Robin on Dick Grayson. Robinin asu muistuttaa suuresti 1990-luvun Tim Draken käyttämää Robinin pukua. Ja metallista kokoonpainuvaa Bo-sauvaa. Ensimmäisen kerran Robinin vihjataan olevan Grayson sarjan toisella tuotantokaudella, jossa Tähtituli matkaa tulevaisuuteen ja tapaa vanhemman Robinin Nightwingin roolissa. Grayson kertoo jättäneensä Robinin nimen vuosia sitten ja ottaneensa uuden koodinimen. Sarjakuvissa Grayson tunnetaan ainoana Robinina, joka on ottanut Nightwingin roolin. Toisen tuotantokauden lopussa Teinititaanit saavat vieraan toisesta ulottuvuudesta, joka on Bat-Miten tapainen hahmo nimeltään Nosyarg Kcid. Eli toisin päin käännettynä Dick Grayson. Sarjan aikana hahmo tyytyi kutsumanimeen Larry.
Dick Grayson esiintyy Robinina vuoden 2010 "Young Justice" -sarjassa, jossa hahmon äänenä toimii Jesse McCartney. Se kuuluu Young Justice -ryhmän pääjäseniin.


title: Maija Skille

text: Maija Skille (s. 1978) on norjalainen oopperalaulaja, äänialaltaan mezzosopraano. Hän on Merikanto-laulukilpailun voittaja vuodelta 2009.


title: Maija Skille

text: Skille opiskeli Sibelius-Akatemian oopperakoulutuksessa vuodesta 2006, opettajanaan Marjut Hannula, ja valmistui maisteriksi vuonna 2009. Hän on opiskellut laulua myös Trondheimin konservatoriossa (vuosina 2000–2003) ja oslolaisessa Barratt-Duen Musiikkikonservatoriossa (vuosina 1998–2000) sekä Susanna Ekenin yksityisopetuksessa Kööpenhaminassa.


title: Maija Skille

text: Skille esitti Merikanto-laulukilpailun loppukilpailussa 2009 Oskar Merikannon säveltämät kappaleet "Iltakellot" ja "Laatokka" sekä Aarre Merikannon kappaleen "Pan". Hänet valittiin mäntyharjulaisen Taidekeskus Salmelan järjestämän kilpailun voittajaksi tuomariston yksimielisellä päätöksellä. Hän on menestynyt myös Kurt Weill -säätiön järjestämässä, New Yorkissa pidetyssä Lotte Lenya -kilpailussa, jossa hän sijoittui jaetulle sijalle kolme vuonna 2008.


title: Maija Skille

text: Skille on norjansuomalainen. Hänen äitinsä on kotoisin Impilahdelta.


title: Louis Kleineh

text: Louis Gabriel Kleineh (n. 1808 Riettberg, Westfalen – 29. kesäkuuta 1874 Helsinki) oli saksalaissyntyinen ravintoloitsija, joka hallitsi Helsingin hotelli- ja ravintolatoimintaa 1800-luvun puolivälissä. Hänen on sanottu olleen alalla ensimmäinen todellinen suuryrittäjä Helsingissä.


title: Louis Kleineh

text: Kleinehin suku oli lähtöisin Preussista ja alkujaan nimeltään Kleinheinrich. Hän muutti Suomeen vuonna 1840 ja avioitui haminalaista sukua olleen Maria Christina Forsellin kanssa. He saivat yhdeksän lasta, joista tunnetuin on taidemaalari Oskar Kleineh (1846–1919). Kleineh säilytti yhteydet synnyinmaahansa ja toimi aktiivisesti Helsingin saksalaisessa seurakunnassa. Hän ei luopunut saksan kielen käytöstä.


title: Louis Kleineh

text: Kleineh asui ensin lyhyen aikaa Suomenlinnassa ja toimi aatelisklubin talouspäällikkönä, mutta saatuaan pian Suomen kansalaisuuden hän muutti Helsinkiin ja avasi vuonna 1840 Hôtel de S:t Petersbourg -nimisen hotellin entisessä af Forsellesin kivitalossa osoitteessa Unioninkatu 30. Hän luopui siitä tultuaan kolme vuotta myöhemmin Kauppatorin varrella sijainneen Helsingin Seurahuoneen (nyk. Helsingin kaupungintalo) johtajaksi. Kleineh johti Helsingin kulttuurielämän keskuksena toiminutta Seurahuonetta vuosina 1843–1861.


title: Louis Kleineh

text:
Kleineh toimi myös Kaivopuiston Kaivohuoneen ravintoloitsijana 1841, 1843 ja 1853–1869. Kun Krimin sota ja koleraepidemia romahduttivat pietarilaisten vierailijoiden määrät 1850-luvulla, hän muutti ravintolan ympäri vuoden aukiolevaksi ja perusti sen yhteyteen puistoteatterin ja keilaradan. Kleineh luopui aikanaan sekä Seurahuoneen että Kaivohuoneen ravintolaoikeuksista keskittyäkseen johtamaan omaa kilpailevaa liikeyritystään, Hotelli Kleinehia.
Kleineh osti vuonna 1851 everstiluutnantti Tigerstedtiltä 18 000 hopearuplan hinnalla Pohjoisesplanadin ja Katariinankadun kulmatalon, johon perusti nimeään kantavan hotellin. Pehr Granstedtin suunnitteleman talon oli rakennuttanut kauppaneuvos H. J. Govinius vuosina 1815–1819. Hotelli Kleinehia pidettiin jonkin aikaa Helsingin hienoimpana hotellina, jossa järjestettiin monia tärkeitä juhlatilaisuuksia. Koska hotellin juhlasali ei kuitenkaan ollut tarpeeksi suuri isompiin tilaisuuksiin, Kleineh hankki 1852 käyttöönsä lisäksi Aleksanterinkadun ja Mariankadun kulmassa sijainneen Hôtel de Russien, joka tunnettiin myös Oelzen salonkina entisen omistajansa mukaan. Kleineh kuitenkin myi viimeksi mainitun vuonna 1862 vähentääkseen kilpailua lähikortteleissa.


title: Louis Kleineh

text: Kleineh oli niin ikään 1866 valmistuneen uuden teatteritalon (nykyinen Svenska teatern) ravintolan (nykyinen Oopperakellari) ensimmäinen ravintoloitsija vuoteen 1871 sekä Esplanadin puistossa sijaitsevan ravintola Kappelin vuodesta 1867 kuolemaansa asti. Oopperakellarin samoin kuin Kaivohuoneen toiminnan sai Kleinehin luovuttua haltuunsa Carl Kämp.


title: Louis Kleineh

text: Kleinehin kuoltua hänen leskensä jatkoi Kappelin ravintolatoimintaa vuoteen 1877 ja hotelli Kleinehia pari vuotta pidempään. Kleinehin kuoleman jälkeen hotellin hallinnasta käytiin oikeutta Turun hovioikeudessa. Hotelli toimi aina vuoteen 1935, jolloin viimeinen omistaja, latvialainen Heinrich Bitte myi rakennuksen kaupungille. Nykyään siinä toimii Helsingin kiinteistövirasto.


title: Louis Kleineh

text: Kleinehin mukaan on saanut nimensä myös Kaivopuistossa sijaitseva Villa Kleineh -huvila, jonka hän osti yksityisasunnokseen vuonna 1857.


title: Villa Kleineh

text: Villa Kleineh eli Adlercreutzin talo on vanha huvilarakennus Helsingin Kaivopuiston kaupunginosassa, Kaivohuonetta vastapäätä. Nykyään se on Kaivopuiston vanhin säilynyt huvila.


title: Villa Kleineh

text: Rakennus sijaitsee osoitteessa Itäinen Puistotie 7 ja se rakennettiin Ullanlinnan kylpylaitoksen vieraita varten. Tontti luovutettiin vuonna 1839 ja rakennus valmistui todennäköisesti seuraavana vuonna. Suunnittelijaa ei tiedetä varmasti, mahdollisina arkkitehteina on mainittu ainakin Carl Ludvig Engel ja hänen tuolloinen oppilaansa Jean Wik. Myös C. A. Edelfeltiä on väitetty rakennuksen suunnittelijaksi, mutta tieto on todennäköisesti perätön, sillä hän ei ollut rakennuksen valmistumisen aikoihin vielä aloittanutkaan uraansa. Huvilan rakennutti Viktor Hartwallin, A. W. Asteniuksen ja J. A. Deckerin perustama yhtiö, joka vuokrasi sitä kesäisin kylpylävieraille. Ravintoloitsija Louis Kleineh osti rakennuksen yksityiskodikseen vuonna 1857 ja sen omistus säilyi hänen suvullaan vuoteen 1928. Hänen ajoistaan lähtien sitä on kutsuttu nimellä "Villa Kleineh". Rakennuksen arkkitehtuuri edusti alun perin empiretyyliä ja sitä laajennettiin 1858 Jean Wikin ja 1872 Theodor Deckerin johdolla. Lisää muutoksia tehtiin vuosina 1882, 1889 ja 1914. Vuonna 1928 huvilan osti Nobel Standard -yhtiön johtaja Leopold Lerche, joka teetti seuraavana vuonna arkkitehti Birger Federleyllä aiempaa suuremmat muutokset. Tuolloin Villa Kleineh sai viimein nykyisen klassistisen ulkoasunsa.


title: Villa Kleineh

text: Lerche kuoli itse jo 1929 ja hänen leskeltään huvilan omistus siirtyi 1954 heidän tyttärensä Adlercreutz-sukuisille lapsille, minkä vuoksi sitä alettiin kutsua myös "Villa Adlercreutziksi". Toisen maailmansodan jälkeen rakennus oli jonkin aikaa liittoutuneiden valvontakomission brittiläisen delegaation käytössä. Rakennus puutarhoineen suojeltiin vuonna 1965. Viimeisen asukkaan, Henrik Adlercreutzin kuoltua vuonna 1989 talo päätyi yli vuosikymmeneksi kiinteistösijoitusyhtiöiden omistukseen ja oli pääosin tyhjillään. Omistajaksi tullut Merita-pankki vuokrasi Villa Kleinehin 1998 Alankomaiden suurlähettilään virka-asunnoksi ja se myytiin Alankomaiden valtiolle kaksi vuotta myöhemmin. Suurlähettiläs on asunut talossa maaliskuusta 1999 alkaen.


title: Villa Kleineh

text: Elokuvassa "Kaivopuiston kaunis Regina" (1941) huvila esittää ruhtinatar Popoffin kesäasuntoa. Helsinkiläisen kummitusperinteen mukaan Louis Kleinehin toinen vaimo Maria Kleineh (o.s. Forsell) kummittelee Villa Kleinehissa ja Kaivopuistossa.


title: Meluapotti

text: Meluapotti ("Philemon corniculatus") eli aiemmalta nimeltään melukaljumesikko on itäisessä Australiassa ja Uudessa-Guineassa tavattava mesikkoihin kuuluva varpuslintu.


title: Meluapotti

text: Meluapotti on suurikokoinen varpuslintu. Se on kooltaan 32–35 cm. Lajin tunnistaa parhaiten sen korppikotkamaisesta täysin kaljusta ja mustasta päästä. Nokka on suurkokoinen ja tukevarakenteinen ja siinä on ylänokassa selvästi erottuva kyhmy. Selkä on ruskea tai harmaa ja rinnassa on hopeanharmaa kaulus. Vatsa on melukaljumesikolla likaisen valkoinen. Ulkonäöltään lajin voi sekoittaa samankokoiseen punahelttamesikkoon ("Anthochaera carunculata"), mutta eroaa viiruttoman vatsansa ja suorakulmaisemman pyrstönsä perusteella. Nimensä mukaisesti meluapotti on äänekäs; lajin äänet ovat karkeita, riitasointuisia ja törähteleviä.


title: Meluapotti

text: Meluapotti tavataan Uudessa-Guineassa ja Australiassa. Australiassa laji elää maan itäosissa alueella, joka ulottuu Queenslandista Uuteen Etelä-Walesiin. Linnun elinympäristöä ovat kuivat eukalyptusmetsät sekä pensaikot, mutta myös kosteammat metsä maat. Kuivilla seuduilla laji elää yleensä jokien lähettyvillä. Meluapotit ovat osittain muuttolintuja, jotka muuttavat pohjoisemmaksi syksyllä ja palaavat etelään myöhään talvella.


title: Meluapotti

text: Meluapotit muodostavat pitkäaikaisia pareja. Pesimäkausi ulottuu elokuulta maaliskuulle. Naaras rakentaa oksanhaarukkaa suuren kuppimaisen pesän ruohosta, puiden kuoresta ja hämähäkinseitistä. Naaras hautoo munia yksin, mutta koiras osallistuu poikasten ruokintaan. Poikaset poistuvat pesästä vajaan kolmen viikon kuluttua kuoriutumisestaan.


title: Meluapotti

text: Meluapottien ravinto koostuu pääosin kukkien medestä sekä hyönteisitä ja muista pienistä selkärangattomista eläimistä. Satunnaisesti laji syö muiden lintujen munia ja poikasia. Linnut etsivät ravintonsa enimmäkseen puista.


title: Franco Rol

text: Franco Rol (5. kesäkuuta 1908 Torino, Italia – 18. kesäkuuta 1977 Rapallo) oli italialainen F1-kuljettaja. Hän osallistui viiteen F1-osakilpailuun kausilla 1950–1952. Hän oli parhaimmillaan 9. Italian GP:ssä 1951. Muut kilpailut päättyivät keskeytyksiin. Hän osallistui myös lukuisiin MM-sarjaan kuulumattomiin kilpailuihin. Pisteitä Rol ei saavuttanut.


title: Alan Rollinson

text: Alan Rollinson (s. 15. toukokuuta 1943 Walsall, Staffordshire) on entinen brittiläinen Formula 1 -kuljettaja. Hän osallistui yhteen F1-osakilpailuun kaudella 1965, Britannian GP:hen. Hän kuitenkin karsiutui, eikä päässyt starttaamaan kilpailuun. Hän kilpaili myös F5000-luokassa.


title: This Way

text: This Way on yhdysvaltalaisen laulaja-lauluntekijä Jewelin albumi vuodelta 2001.Bonusraidat


title: Bi-curious

text: Bi-curious tarkoittaa useimmiten heteroseksuaalista henkilöä, joka voi haluta kokeilunhaluisena luoda suhteen ja/tai harrastaa seksuaalista kanssakäymistä samaa sukupuolta olevan kanssa. Termiä käytetään myös homoseksuaalisesta tai lesbosta henkilöstä, joka haluaa puolestaan kokeilla edellä mainittua vastakkaisen sukupuolen kanssa.


title: Bi-curious

text: Termiä voidaan käyttää myös henkilöstä, joka harkitsee identifioitumista biseksuaaliksi, mutta ei ole sitä toistaiseksi tehnyt.


title: Panseksuaalisuus

text: Panseksuaalin seksuaalinen mielenkiinto kohdistuu ihmiseen tämän sukupuolesta riippumatta. Tyypillisesti panseksuaalisuudeksi lasketaan aikuisten välinen yhteisymmärryksessä tapahtuva seksuaalinen mielenkiinto. Määritelmän ulkopuolelle jääviä parafilioita kuten eläimiin, lapsiin tai kuolleisiin kohdistuvaa seksuaalisuutta ei pidetä panseksuaalisuutena, vaikka termi kirjaimellisesti luettuna kattaisikin ne.


title: Dendrofilia

text: Dendrofilialla (myös arborfilia tai dendrofili) tarkoitetaan parafiliaa, jossa ihmiset kiihottuvat puista tai ihastuvat puihin. Tähän voi liittyä seksuaalista kanssakäymistä.


title: Gerontofilia

text: Gerontofilia tarkoittaa seksuaalisen mielenkiinnon kohdistumista vanhuksiin.


title: Markovin ketju

text: Markovin ketju (nimetty Andrei Andrejevitš Markovin mukaan) on stokastinen prosessi, jossa uusi tila riippuu vain edellisestä tilasta. Esimerkki Markovin ketjusta on satunnaiskulku. Jos formula_1 on tilasiirtomatriisi ja formula_2 on alkutilavektori, niin formula_3 askeleen jälkeen eri tilojen todennäköisyydet saadaan vektorista formula_4.


title: 0304

text: 0304 on laulaja-lauluntekijä Jewelin pop-albumi vuodelta 2003. Se nousi Yhdysvalloissa Billboard 200 -listan toiselle sijalle.


title: 0304

text: Kaikki kappaleet kirjoittanut Jewel, ellei toisin mainittu.


title: Goodbye Alice in Wonderland

text: Goodbye Alice in Wonderland on yhdysvaltalaisen laulaja-lauluntekijä Jewelin albumi vuodelta 2006.


title: Goodbye Alice in Wonderland

text: Albumi ylsi Yhdysvalloissa Billboard 200 -listan sijalle 8.


title: Perfectly Clear

text: Perfectly Clear on yhdysvaltalaisen laulaja-lauluntekijä Jewelin albumi vuodelta 2008. Albumi on Jewelin ensimmäinen country-albumi. Muutama albumin kappaleista on uusia country-versioita Jewelin vanhemmista kappaleista. Mm. kappale Two Become One ilmestyi alun perin Jewelin albumilla 0304 nimellä 2 Become 1.


title: Perfectly Clear

text: Albumi nousi Yhdysvalloissa Billboard 200 -listan sijalle 8.


title: Velvollisuus (oikeustiede)

text: Velvollisuus tarkoittaa oikeustieteessä sitä, että yhteiskunnan taholta tuleva paine pyrkii ohjaamaan henkilöä käyttäytymään lain mukaisesti eli tekemään tai tekemättä jättämään jotakin. Siihen liittyy läheisesti se, että yhteiskunnan odottaman käyttäytymisen jäätyä toteutumatta henkilöön voidaan kohdistaa tehosteita eli sanktioita, kuten rangaistus, vahingonkorvaus tai hallintopakko.


title: Velvollisuus (oikeustiede)

text: Oikeudellisia velvollisuuksia muodostuu oikeusnormien sääntelemissä tilanteissa. Tällöin mahdollisiin käyttäytymistapoihin liittyy rajoituksia. Oikeudellinen velvollisuus ilmenee perusmuodossaan siinä, että tietyt käyttäytymismuodot ovat normien pakottamia.


title: Velvollisuus (oikeustiede)

text: Virkavelvollisuudet tarkoittavat virkamiehen virkasuhteeseen liittyviä velvollisuuksia, jotka on määritelty oikeussäännöin. Tärkeimmät virkavelvollisuudet ovat virantoimitusvelvollisuus, virkakäskyjen noudattamisvelvollisuus, velvollisuus ottaa huomioon mahdollinen esteellisyys ja sivutoimien aiheuttamat rajoitukset, velvollisuus pidättyä luottamuksen vaarantavista eduista, salassapitovelvollisuus sekä vaitiolovelvollisuus.


title: Velvollisuus (oikeustiede)

text: Oppivelvollisuus tarkoittaa kansalaisen velvollisuutta hankkia itselleen yleissivistävä peruskoulutus. Työnantajan päävelvoite on palkan tai muun vastikkeen suorittaminen työntekijän tekemästä työstä. Työsopimuslain (55/2001) mukaan työnantajan velvollisuus on huolehtia myös työturvallisuudesta ja noudattaa syrjintäkieltoa. Työntekijän päävelvoite on tehdä sovittu työ noudattaen työnantajan ohjeita ja määräyksiä. Työssään hänen on noudatettava myös työturvallisuuden edellyttämää varovaisuutta ja salassapitovelvollisuutta. Työrauhavelvollisuus tarkoittaa velvollisuutta välttää lainsäädännön tai työsopimuksen tai virkaehtosopimuksen kieltämiä työtaistelutoimia. Tämä koskee työmarkkinoiden kaikkia osapuolia.


title: Ala-aurinko

text:
Ala-aurinko on melko harvinainen haloilmiö, joka on kuitenkin yleisin horisontin alapuolisista halomuodoista. Ala-aurinko on yksinkertainen Auringon heijastuskuva, joka näkyy yhtä paljon horisontin alapuolella kuin mitä Aurinko on horisontin yläpuolella.
__notoc__
Ala-aurinkoa on yleensä paras havaita lentokoneesta. Lentokoneesta havaitut ala-auringot voivat olla huomattavan kirkkaita, jopa häikäiseviä.


title: Ala-aurinko

text: Jääsumussa ala-aurinko on helppo havaita myös maanpinnalta, sillä se ilmestyy välkehtimään lähietäisyydelle, kun havaitsijan ympärille on kertynyt tarpeeksi tiheää jääsumua. Korkealta paikalta nähtynä halo voi olla samankaltainen kuin lentokoneesta nähtynä.


title: Ala-aurinko

text: Ala-aurinko on useimmiten pistemäinen, tai hieman pystysuunnassa venynyt soikio, ja voi muistuttaa paljonkin auringonpilaria.


title: Ala-aurinko

text: Ala-aurinko syntyy valon heijastuessa kuusikulmaisista laatta-asennossa leijailevista jääkiteistä, ja ala-auringon syntyyn riittävät muille haloille huonot tähtimäiset kiteet. Jääkiteet ovat silloin tarpeeksi harvalukuisia, jotta ilma pysyy kirkkaana joka suuntaan.


title: Iltatähti (musiikkiohjelma)

text: Iltatähti on Yleisradion vuosina 1973–1983 esitetty musiikkiaiheinen televisio-ohjelma. Ohjelmassa esiintyi laulajia, joita haastatellaan ja he esittävät kaksi kappaletta. "Iltatähdessä" esiintyneitä laulajia olivat muun muassa Juice Leskinen, Rauli Badding Somerjoki, Hector ja Freeman.


title: Iltatähti (musiikkiohjelma)

text: Aluksi "Iltatähteä" tehtiin mustavalkoisena. Ensimmäisen jakson juonsivat 5. kesäkuuta 1973 Jussi Raittinen ja Eija Mikkonen. Ensimmäinen vakituisempi juontaja oli jazztoimittaja Matti Poijärvi. Vuonna 1974 siirryttiin väritelevisiotuotantoon ja juontajaksi tuli Mikko Alatalo. Vuodesta 1977 "Iltatähden" pääjuontajaksi tuli Sinikka Hein, joka oli vieraillut ohjelman juontajana jo aiemminkin. Ohjelman juontajia tai taustatoimittajia olivat eri aikoina myös Matti Rosvall, Tommi Liuhala, Tapani Ripatti, Liisa Lääveri, Joke Linnamaa, Esko Riihelä ja Matti Kyllönen. Eniten ohjelman sisältöön vaikuttivat kuitenkin sen ohjaajat Jarmo Porola ja Esko Leimu.


title: Kolme etsivää ja yskivä lohikäärme

text: Kolme etsivää ja yskivä lohikäärme on 3 etsivää -kirjasarjan teos. Kirjan on kirjoittanut Nick West ja suomentanut Annikki Lievonen.


title: Kolme etsivää ja yskivä lohikäärme

text: Lähikaupungissa koiria häviää mystisesti. Etsivät kutsutaan paikalle, ja heille kerrotaan, että suuri lohikäärme nousee öisin vedestä ja piiloutuu rannalla sijaitsevaan luolaan. Etsivät lähtevät tutkimaan asiaa ja kokevat monia yllätyksiä luolassa. Selviää, että luola on tunneli, jota ei saatu koskaan valmiiksi. Kaupungin kassaholvit ovat myös tunnelin kohdilla.


title: Olli Helander

text: Olli Heikki (Olof Henrik) Helander eli Veten-Olli (21. huhtikuuta 1801 Juurikoski, Ylivieska – 17. toukokuuta 1886 Kalajoki) oli suomalainen Kalajoella asunut maanviljelijä, valtiopäivämies ja messinkivaluri. Olli Helander, hänen veljensä Leander ja poikansa Klaes, Leonard ja Eliel tunnettiin taitavina messinkivalureina. He harjoittivat messinkivalua Kalajoella ja Oulussa 1820-luvulta 1880-luvulle saakka. Helanderit toimivat myös kello-, kulta- ja hopeaseppinä.


title: Olli Helander

text: Helander muutti Kalajoelle Ylivieskasta 21-vuotiaana tullessaan kotivävyksi Aksilan taloon Käännänkylän Vetenojalle. Helander toimi päätoimisesti maanviljelijänä, mutta hän hallitsi myös messinginvalajan, kellosepän, kulta- ja hopeasepän, vaunu- ja puusepän sekä sorvarin ammatit.


title: Olli Helander

text: Olli Helanderin nuorempi veli Leander Heikinpoika Helander eli Tilvis (1812–1874) muutti hänkin Kalajoelle ja asui aluksi veljensä luona Aksilan talossa kunnes osti 1840 Kalajoelta Tilviksen talon. Hän oli messinkivaluri kuten veljensäkin ja hallitsi myös kulta- ja kellosepän työt. Veljeksillä oli omat valimonsa Aksilan ja Tilviksen talojen yhteydessä mutta he tekivät yhteistyössä kaikki suurimmat valutyöt. Olli Helander valmisti muun muassa keisari Aleksanteri II:lle lahjoitetun ns. keisarinpuukon koristeheloitukset. Vuonna 1859 Helanderit toimittivat Helsinkiin silloiseen keisarilliseen palatsiin (nykyinen Presidentinlinna) neljä 9-haaraista messinkikynttelikköä, neljä pöytäkelloa ja kaksi seinäkelloa.


title: Olli Helander

text: Helanderit kävivät myymässä valutuotteitaan pari kertaa vuodessa jopa kuukauden kestäneillä myyntimatkoilla jotka suuntautuivat muun muassa Turkuun, Helsinkiin, Porvooseen, Viipuriin, Pietariin, Kuopioon ja Tornioon. He tekivät tilaustöinä kirkkoihin kynttilänjalkoja ja kattokruunuja, metalliosia purjelaivoihin, kirkonkelloja, kelloja, puukkoja, mortteleita, ovenkahvoja, lusikoita, valjaiden messinkiosia ym. taloudessa tarvittuja metalliesineitä. Helanderien valutyöt lisääntyivät 1850-luvulla ja he ottivat monia kalajokisia nuorukaisia oppipojiksi pajoihinsa. Näitä oppipoikia joista monet perustivat myöhemmin oman yrityksensä olivat muun muassa Juhani Friis (Pohjanpalo), Jaakko Merenoja, A. F. Westman, Efraim Tilvis ja Fredrik Haapasaari.


title: Olli Helander

text: Maanviljelijä Jaakko Merenoja (1825-1912) toimi kunnallispolitiikassa ja oli valtiopäivämiehenä. Hän oli naimisissa Olli Helanderin tyttären kanssa ja valmisti Kalajoen kirkolla messingistä kynttilänjalkoja, ja –kruunuja, huhmareita ja aisakelloja. Kalajoen lukkarin pojat, Juhani ja Tuomas Friis olivat oppipoikina Leander Helanderin verstaalla ja he perustivat sitten 1885 "Veljekset Friis" nimisen metallialan yrityksen joka toimi ensin Kalajoella ja sitten Kokkolan Ykspihlajassa. Olli Helanderin oppipojista Efraim Tilvis oli myöhemmin tunnettu kupariseppä ja messinkivaluri Raahessa. Fredrik Haapasaari puolestaan harjoitti puukkojen valmistusta Kalajoen Ylikäännän kylässä.


title: Olli Helander

text: Olli Helander oli mukana säätyvaltiopäivillä 1867 talonpoikaissäädyn edustajana Saloisten tuomiokunnasta.


title: Olli Helander

text: Olli Helander oli naimisissa Maria Akselintytär Vetenojan kanssa. Heidän poikansa olivat myös tunnettuja messinginvalajia:


title: S/S Unnukka

text: S/S Unnukka on vuonna 1900 rakennettu suomalainen höyrylaiva.


title: S/S Unnukka

text:
Tarinan mukaan eräs leppävirtalaisisäntä myöhästyi kesällä 1899 vuorolaivasta ja tästä sisuuntuneena päätti hankkia oman laivan. Useita muitakin höyrylaivoja rakentanut Paul Wahl & Co Varkaudesta sai tilauksen ja seuraavana juhannuksena laiva oli valmis.
Alun perin alus kuljetti matkustajia ja rahtia Leppävirran ja Varkauden vesillä "S/S Unnukka"-nimisenä. Höyrykoneena oli saman konepajan rakentama kaksisylinterinen Compound-kone, joka tuotti 37 induktoitua hevosvoimaa. Erikoisuutena voidaan mainita laivan pystykattila, joka on tiettävästi ainoa laatuaan sisävesillä.


title: S/S Unnukka

text: Vuonna 1903 laivan omistajaksi tuli Ristiinalainen kauppias J. Tikka ja vuonna 1912 H. Saastamoinen Oy, ja laiva siirrettiin Karttulan Kuttajärvelle rullatehtaan hinaajaksi. Nimeksi tuli S/S Keihäslahti tehtaan lähellä sijainneen telakka-alueen mukaan.


title: S/S Unnukka

text: Rullatehtaan töitä laivalla riitti vuoteen 1933 asti, jolloin se siirrettiin junakuljetuksena Iisvedeltä Kuopioon. Työt jatkuivat nyt Haapaniemen tehtaiden palveluksessa aina vuoteen 1970 saakka, jolloin laiva jäi seisomaan neljän vuoden ajaksi.


title: S/S Unnukka

text: Vuonna 1940 laiva suoritti erikoisimman kuljetustehtävänsä, kun se hinasi kahdella kerralla Kuopiosta Vanhan Valamon aarteet Uuteen Valamoon. Munkit toimivat arvokkaiden kuljetusten vartioina.


title: S/S Unnukka

text: Laivan korjasi Saastamoisen kalastuskerho, joka sai sen käyttöönsä 1974 ja kunnosti sen talkootöinä. Yhtiö antoi talkoolaisten käyttöön koneensa ja laitteensa sekä lahjoitti tarveaineet.


title: S/S Unnukka

text: Kymmenen vuoden käytön jälkeen oli vuorossa isompi remontti vuosina 1984-88, jolloin alus oli telakoituna Itkoinniemellä. Tehtaan ranta oli vakiintunut Keihäslahden laituripaikaksi. Vuosina 1987-88 kattila ja laivan pohja peruskorjattiin ja vuoden 1989 purjehduskaudella alus oli jälleen liikenteessä.


title: S/S Unnukka

text: Laiva toimi 90-luvun ja alun 2000-lukua Schauman Wood Oy:n Kuopion vaneritehtaan edustus- ja virkistyskäytössä. Kuopion vaneritehtaan lakkauttaminen aiheutti sen, että laiva siirrettiin UPM Kymmenen Savonlinnan vaneritehtaan laituriin odottamaan uusia talkoolaisia. Alus on hyväksytty Museoviraston perustamaan perinnelaivarekisteriin. Marraskuussa 2010 tapahtuneen omistajanvaihdoksen jälkeen laivan kotisatamaksi tuli kanavansuun perinnelaivatelakka Lappeenrannassa ja kunnostuksien jälkeen laiva on taas käytössä. Laivan nimi palautettiin alkuperäiseksi joulukuussa 2011.


title: Hans Kutter

text: Hans Kutter (29. helmikuuta 1904 Jyväskylä – 10. tammikuuta 1984 Helsinki) oli suomalainen toimittaja ja elokuva- sekä teatterikriitikko. Hän toimi Hufvudstadsbladetin elokuvakriitikkona 1936–1946 ja teatterikriitikkona 1946–1969.


title: Hans Kutter

text: Kutter oli perustamassa Suomen ensimmäistä elokuvakerhoa Filmistudio Projektiota syksyllä 1934.


Luettelo Suomen evankelis-luterilaisen kirkon suomenkielisen virsikirjan (1986) virsistä käsittää luettelon vuonna 1987 käyttöön otetuista Suomen evankelis-luterilaisen kirkon käytössä olevan suomenkielisen virsikirjan virsistä.


title: Luettelo Suomen evankelis-luterilaisen kirkon suomenkielisen virsikirjan (1986) virsistä

text: Ensimmäinen suomen virsikirja Jacobus Petri Finno virsikirja, joka painettiin vuonna 1 583. Kyseisessä virsikirjassa oli 101 virttä. Seuraava virsikirja oli Hemminki Maskulaisen virsikirja. Joka on ilmestynyt vuonna 1605, aiempi tieto oli se olisi ilmestynyt vuonna 1614. Virsiä Hemminki Maskulaisen virsikirjassa oli yhteensä 242. Näihin aikoihin virsikirjoja ilmestyi useammalta tekijältä, kuten Johannes Gezelius vanhemman virsikirja 1685 ja Laurentius Petri Aboicus virsikirja 1674.


text: Ruotsissa oli 1690 luvulla pantu vireille virsikirjauudistus samassa yhteydessä päätettiin myös uusia suomenkielinen virsikirja ja se ilmestyi vuonna 1701. Virsikirjan nimi on Uusi Suomenkielinen Wirsikirja. Virsikirjaan oli 413 virttä. Seuraavana vuonna ilmestyi ensimmäinen suomalainen koraalikirja virsikirja.


text: Suomen evankelisluterilaisen kirkon ensimmäinen virsikirja on vuoden 1886 virsikirja ja virsiä siinä on 536.


text: Edellinen kirkolliskokouksen hyväksymä virsikirja hyväksyttiin vuonna 1938 ja siinä oli 633 virttä. Virsikirjan sävelmistö hyväksyttiin sotien jälkeen kirkolliskokouksessa vuonna 1943. Vuonna 1963 virsikirja sai lisävihon, jossa oli 46 virttä ja siten yhteismäärä kasvoi 679.


text: Nykyiset suonen– että ruotsinkieliset virsikirjat julkaistiin vuonna 1986 ja otettiin käyttöön ensimmäisenä adventtina seuraavana vuonna. Suomenkielinen virsikirja pitää sisällään 632 virttä. Vuonna 2000 lisättiin virsikirjaan Jumalanpalvelusliite, jonka myötä virsikirjaan lisättiin virret 700–805. Vuonna 2004 liitettä jatkettiin virsillä 806–856. Vuonna 2015 julkaistiin Virsikirjan lisävihko, minkä myötä virsikirjaan lisättiin virret 901–979. Samana vuonna julkaistiin myös ruotsinkielinen lisävihko. Lisävihot otettiin käyttöön ensimmäisenä adventtina vuonna 2016


title: Mick LaSalle

text: Mick LaSalle (s. 7. toukokuuta 1959) on yhdysvaltalainen "San Francisco Chroniclelle" kirjoittava elokuvakriitikko ja kahden Hollywood-aiheisen kirjan kirjoittaja. Heinäkuussa 2009, La Salle oli kirjoittanut yli 1700 arvostelua ja on podcastannut niitä syyskuusta 2005 lähtien.


title: Mick LaSalle

text: LaSalle on kirjoittanut kirjan "Complicated Women: Sex and Power in Pre-Code Hollywood", joka käsittelee elokuva-alalla vuosina 1929-1934 työskennelleitä naisnäyttelijöitä. Thomas Dunne Books julkaisi sen vuonna 2000. Kirja on sittemmin toiminut perustana Jane Fondan ohjaamalle dokumentille, "Complicated Women", jossa LaSalle toimii selostajana ja tuottajana. Myöhemmin LaSalle kirjoitti kirjalle jatkoa ja "Dangerous Men: Pre-Code Hollywood and the Birth of the Modern Man" julkaistiin vuonna 2002.


title: Mick LaSalle

text: 1990-luvun lopussa, LaSalle toimi elokuvakriitikkona myös KGO-TV:n lähetyksissä. Hän on San Franciscon elokuvakriitikkojen seuran jäsen ja oli panelistina vuosien 2006, 2007 ja 2008 Venetsian elokuvajuhlilla.


title: Mick LaSalle

text: LaSalle on naimisissa näytelmäkirjailija Amy Freedin kanssa.


title: Kenneth Turan

text: Kenneth Turan (s. 27. lokakuuta 1946) on yhdysvaltalainen elokuvakriitikko ja Etelä-Kalifornian yliopiston luennoitsija.


title: Kenneth Turan

text: Turan valmistui Swarthmore Collegesta vuonna 1967 ja Columbian yliopistosta vuonna 1968. Vuosina 1969-1978, hän oli "Washington Postin" urheilukirjoittaja . Hän oli myös useiden julkaisujen, kuten "The Progressiven", "Gentlemen's Quarterlyn" ja "E!Entertainmentin", elokuvakriitikko. Sittemmin hän on siirtynyt "Los Angeles Timesiin", jossa hän on arvioinut elokuvia vuodesta 1991 lähtien. Hän toimii myös säännöllisesti arvostelijana National Public Radiossa.


title: Tim Brooke-Taylor

text: Timothy "Tim" Julian Brooke-Taylor (17. heinäkuuta 1940 Buxton, Derbyshire) on brittiläinen koomikko, näyttelijä ja radio- ja televisiokäsikirjoittaja.